“Һанлы телевидениеға күсеү – ул заман талабы” » Башҡортостан гәзите | Газета Башкортостан на башкирском языке\nБашҡортостан гәзите » Йәмғиәт » “Һанлы телевидениеға күсеү – ул заман талабы”\nИлебеҙҙә телевидение өр-яңы этапҡа аяҡ баҫа.\n2019 йылдың ғинуарынан барлыҡ федераль каналдар һанлы тапшырыу алымына күсәсәк. Был башланғыс “2009–2018 йылдарға Рәсәй Федерацияһында телерадиотапшырыуҙарҙы үҫтереү” федераль маҡсатлы программаһы нигеҙендә бойомға ашырыла. Әлеге яңылыҡ Башҡортостан юлдаш телевидениеһына ҡағыламы? Һанлы телевидениеның өҫтөнлөктәре, үҙенсәлектәре нимәлә? Уға күсеү өсөн ябай телетамашасы нимә эшләргә тейеш? Ошо һәм башҡа һорауҙар менән республикабыҙҙың төп телеканалы – Башҡортостан юлдаш телевидениеһын, “Ҡурай”, “Тамыр” телеканалдарын, “Юлдаш”, “Ашҡаҙар”, “Спутник ФМ” радиостанцияларын берләштергән “Башҡортостан” телерадиокомпанияһы директоры Рөстәм ЗӘРӘФЕТДИНОВҡа мөрәжәғәт иттек.\n– Рөстәм Ришат улы, иң тәүҙә гәзит уҡыусыларҙы һанлы телевидениеның үҙенсәлектәре, был башланғыстың асылы менән таныштырып үтәйек.\n– Һанлы телевидение – ул заман талабы. Йыл аҙағына тиклем илебеҙҙең барлыҡ биләмәһе Рәсәй теле- һәм радиотапшырыуҙар селтәренең (РТРС) ике мультиплексы – РТРС-1 һәм РТРС-2 сигналы менән тәьмин ителергә тейеш. Һанлы телевидениены һайлаусылар абонент хаҡы түләмәйәсәк, йәғни тулыһынса бушлай 20 федераль каналды ҡарау һәм өс радиостанция тапшырыуҙарын тыңлау мөмкинлегенә эйә буласаҡ. Ошоға бәйле бөгөн тотош ил күләмендә һанлы телевидениеға күсеү буйынса киң даирәлә аңлатыу эше алып барыла. Әммә был әлеге алымда (аналогта) күрһәтеүҙең тулыһынса ябылыуын аңлатмай, бары тик дәүләт тарафынан уның өсөн субсидия бүлеү туҡтатыла. Шуға күрә һәр телеканал аналогта күрһәтеүҙе һаҡлау-һаҡламауҙы үҙе хәл итә һәм сығымдарҙы ҡаплай. Мәҫәлән, Беренсе канал, НТВ кеүек ҙур телекомпаниялар әлеге алымды һаҡлаясағы хаҡында белдерҙе. Был формат телевизор ҡараусыларҙың уға ихтыяжы бөткәнсә ғәмәлдә буласаҡ тип күҙаллана.\n– Бөгөн ҙур ҡалалар халҡы ғына түгел, күпселек ауыл кешеләре лә кабель операторҙары хеҙмәтенән йәки юлдаш антенналарынан ҡуллана. Был үҙгәрештәр уларға ҡағыламы?\n– Юҡ, ҡағылмай. Уларҙың операторҙары әкренләп үҙҙәре “һанлы” күрһәтеүгә күсәсәк, ә абоненттарға бер нәмә лә эшләргә кәрәкмәй. Тик һанлы телевидениены һайлаусыларҙан айырмалы рәүештә улар кабель операторҙары хеҙмәте йәки юлдаш антенналары өсөн абонент хаҡы түләүҙе дауам итәсәк.\n– Барыбыҙ ҙа яратып ҡараған Башҡортостан юлдаш телевидениеһының һанлы күрһәтеүгә күсмәйәсәге тураһында хәбәрҙарбыҙ. Был уны ҡарай алыу мөмкинлеген сикләмәйәсәкме?\n– Эйе, үкенескә ҡаршы, төбәк телеканалдарының береһе лә Рәсәй теле- һәм радиотапшырыу селтәренең ике төп мультиплексына индерелмәне, шуға күрә улар, шул иҫәптән беҙҙең Башҡортостан юлдаш телевидениеһы ла, эшмәкәрлеген әлеге алымда дауам итәсәк. Бында күп нәмә төбәк етәкселегенә, уның был мәсьәләгә ҡарашына, ярҙамына бәйле. Башҡортостан Башлығы Рөстәм Хәмитов шәхсән үҙе республиканың төп телеканалына киләсәктә лә төбәк бюджетынан аҡса бүленәсәге, уға һәр яҡлап ярҙам күрһәтеләсәге хаҡында белдерҙе. Йәғни һанлы күрһәтеүгә күсмәһәк тә, тамашасыларыбыҙ беҙҙе ҡарай аласаҡ.\nБашҡортостан юлдаш телевидениеһы тапшырыуҙарын ҡарау өсөн универсаль антенна һатып алырға йәки һанлы ҡорамал урынлаштырған хәлдә лә метрлы диапазонда ҡабул иткән антеннаны һаҡларға кәрәк буласаҡ. Әгәр һанлы телевидение ҡарау мөмкинлеге булмаған ерҙә юлдаш антеннаһы ҡуйырға уйлаһағыҙ, операторҙар тәҡдим иткән пакетта беҙҙең канал бармы-юҡмы икәненә иғтибар итегеҙ.\n– Аңлауыбыҙса, илебеҙҙә телевидениеның өр-яңы этабы башланып тора, быны заман талабы тип әйтеп үттегеҙ. Ә шулай ҙа һанлы күрһәтеүҙең төп өҫтөнлөктәре нимәлә?\n– Һанлы сигнал сифатына һауа торошо йоғонто яһамай. Бынан тыш, экрандағы сағылыштың, тауыштың күпкә сифатлыраҡ, таҙараҡ булыуын, каналдар һанының күплеген һәм башҡа ыңғай яҡтарын билдәләп үтергә мөмкин. Тағы ла бер ҙур өҫтөнлөгө – һанлы телевидение иҡтисади йәһәттән отошло, сығымдар күпкә аҙыраҡ.\n– Киләсәктә төбәк телеканалдарының уға күсеү мөмкинлеге ҡараламы?\n– Был йүнәлештә әле үк эш алып барыла. Татарстан, Яҡут-Саха, Кавказ республикалары ла үҙҙәренең төп телеканалдарын һаҡлап ҡаласағы хаҡында белдерҙе. Яҡын киләсәктә уларҙы әлеге көндәге мультиплекстарҙың береһенә ҡушыу мөмкинлеге күҙаллана. Бәлки, төбәк телеканалдары өсөн айырым мультиплекс та булдырылыр. Ул саҡта инде Башҡортостан юлдаш телевидениеһы ғына түгел, республика халҡы яратып ҡараған “Ҡурай”, “Тамыр” телеканалдары ла һанлы күрһәтеүгә күсә аласаҡ.\n– Бөгөн интернет селтәрендә “һанлы телевидениеға күсеү менән элекке телевизорҙар күрһәтеүҙән туҡтаясаҡ, улар сығарып ташлауҙан башҡаға эшкинмәйәсәк” тигән һүҙҙәр йөрөй...\n– Юҡ, был һис тә улай түгел. Әммә бында ниндәйҙер кимәлдә өйҙәге техниканың торошо роль уйнай. 2014 йылдан һуң етештерелгән заманса телевизоры булған кешеләргә дециметрлы диапазонлы антеннаға эйә булыу етә. Уның шәхси, коллектив, тышҡа йәки бүлмәгә ҡуйыла торған төрҙәренең барыһы ла ярай. Ә инде 2014 йылға тиклем сығарылған телевизор эйәләренә антенна һәм һанлы приставка алырға кәрәк. Приставка электроника магазиндарында һатыла, хаҡы яҡынса 700–2500 һум. Ошо шарттарҙы үтәп, телевизорығыҙҙы көйләһәгеҙ, 20 һанлы телеканал һәм, шуларға өҫтәп, беҙҙең Башҡортостан юлдаш телевидениеһын ҡарау мөмкинлегенә эйә буласаҡһығыҙ.\n– Ябай кешеләргә был эш мәшәҡәтле булмаҫмы?\n– Үрҙә әйтеп үтеүемсә, ил күләмендә күптән инде киң даирәлә аңлатыу эше алып барыла. Башҡортостанда һанлы эфир телеселтәре булдырыу менән Рәсәй теле- һәм радиотапшырыуҙар селтәре филиалы – “Башҡортостан Республикаһы радиотелетапшырыу үҙәге” шөғөлләнә. Бынан тыш, төбәк консультация ярҙамы үҙәге, тәүлек әйләнәһенә эшләгән бушлай федераль “ҡыҙыу бәйләнеш” булдырылған.\nРеспубликала һанлы телевидениеға күсеү буйынса махсус эшсе төркөм төҙөлгән. Уның составына Хөкүмәт, төбәк Башлығы Аппараты, “Башҡортостан” телерадиокомпанияһы вәкилдәре инә. Был мәсьәлә урындарҙа ҡала һәм район хакимиәттәре етәкселәре тарафынан даими контролдә тотола. Йыш бирелгән һорауҙарға яуап рәүешендә ҡулайламалар эшләп таратыла. Тиҙҙән беҙҙең Башҡортостан юлдаш телевидениеһында махсус роликтар күрһәтелә башлаясаҡ. Шулай уҡ үҙебеҙҙең “ҡыҙыу бәйләнеш” телефоны ла булдырыласаҡ. Ғөмүмән, һанлы күрһәтеүгә күсеү халыҡҡа артыҡ ҡатмарлы, мәшәҡәтле эш булмаҫ, һәр кем һорауҙарына ваҡытында тейешле яуап алыр, уларҙы бергәләп хәл итербеҙ, тип ышанам.\n– Форсаттан файҙаланып, Башҡортостан телерадиокомпанияһы эшмәкәрлегенә ҡағылышлы яңылыҡтар менән дә таныштырып үтһәгеҙ ине. Тамашасыларҙы ниндәй проекттар, яңы тапшырыуҙар көтә?\n– Телеканал – ул йәнле организм кеүек, һәр саҡ үҙгәрештә, һәр саҡ хәрәкәттә. Шунһыҙ мөмкин дә түгел. Октябрҙә Башҡортостан юлдаш телевидениеһының тыуған көнө айҡанлы яңы телевизион миҙгелгә старт бирҙек. Башланғыстарыбыҙҙың ҡайһы берҙәрен тамашасы хөкөмөнә сығарып өлгөрҙөк, бәғзеләре яҡын арала тәҡдим ителәсәк. Мәҫәлән, 1 октябрҙән башҡортсаға тәржемәләнгән сериалдар күрһәтә башланыҡ.\n“Ҡурай” телеканалы аша тәҡдим ителгән башҡортса хоккейҙы ла тамашасы яратып ҡабул итте. Әлбиттә, был эш ҡатмарлы булды: спорт терминдарын тәржемәләү, тура эфирҙа саф башҡорт телендә һөйләй алырлыҡ комментаторҙар табыу һәм башҡалар. Әммә бөгөн беҙ башҡорт телендә хоккей артабан да күрһәтеләсәк тип ышаныс менән әйтә алабыҙ.\nБашҡа яңылыҡтарға килгәндә, ҡайһы бер тапшырыуҙарҙы берләштереү, улар урынына яңыларын тәҡдим итеү, телевидениены яңы йөҙҙәр, яңы исемдәр менән байытыу күҙаллана. Шулай уҡ биҙәлеш йәһәтенән дә яңы төҫтәр, биҙәктәр барлыҡҡа киләсәк.\nДөйөмләштереп әйткәндә, “Башҡортостан” телерадиокомпанияһы даими үҫеш, үҙгәрештәр юлында. Әгәр беҙ бөгөн илебеҙҙең төбәк телеканалдары араһында иң яҡшы өсәүҙең береһе һаналабыҙ, 40 миллиондан ашыу аудиторияға эйәбеҙ, Рәсәйҙең биш мең самаһы тораҡ пунктындағы кабель телевидениеһы пакетына ингәнбеҙ икән, тимәк, башҡарған хеҙмәтебеҙ, тырышлығыбыҙ, эҙләнеүҙәребеҙ юҡҡа түгел.\n– Рөстәм Ришат улы, ихлас әңгәмә өсөн ҙур рәхмәт! Яуаплы, тынғыһыҙ хеҙмәтегеҙҙә уңыштар теләйбеҙ. Зәңгәр экрандар аша халыҡты мөмкин тиклем күберәк һөйөнөслө яңылыҡтар менән ҡыуандырып, йөкмәткеле тапшырыуҙарығыҙ менән тамашасыларға ғәм, сәм, рух өләшеп эшләргә яҙһын!\nАвтор: Әңгәмәне Гөлдәр ЯҠШЫҒОЛОВА ойошторҙо


Ете тарафтан ете хәбәр 18.11.2011 // Йәмғиәт\nҺайлаусылар һаны арта\nҠалтасы районында 21,5 меңгә яҡын кеше һайлауға барасаҡ. Әлеге мәлдә дүрт тиҫтәгә яҡын кешегә теркәүҙән төшөү таныҡлығы бирелгән. Улар араһында студенттар, республиканан ситтә вахта ысулы менән эшләүселәр күпселекте тәшкил итә.\nҮҙәк район китапханаһы уҡыусылар араһында конкурс үткәргән. “Һорау-яуап” рәүешендә йәштәр һайлау ҡануниәте үҙенсәлектәрен үҙләштергән.\n“Ҡалтасы таңдары”, Ҡалтасы районы.\nБөрө районы ауылдарын төҙөкләндереүгә республика ҡаҙнаһынан 1 миллион 400 мең һум аҡса бүленгән. Ошо сумманан һәр ауыл Советына яҡынса 100 мең һум күсереләсәк.\nМәҫәлән, Калинники, Осиновка һәм башҡа ауыл Советтарында был аҡса урамдарға яҡтылыҡ үткәреү өсөн тотоноласаҡ. Березовка, Суслов ауыл Советтарында мәҙәниәт йорто, фельдшер-акушерлыҡ пункты, балалар баҡсаһы ҡоймаларын төҙөкләндерәсәктәр, зыяратты тәртипкә килтерәсәктәр.\n“Еңеү”, Бөрө районы.\nИң яҡшы санитар табип – Белоретта\n“2011 йылдың иң яҡшы табибы” республика конкурсына йомғаҡ яһалды. Медицина хеҙмәткәрҙәренең һөнәри ярышында кеше ғүмере һағында тороусы 94 кеше ҡатнашҡан.\n“Иң яҡшы санитар табип” номинацияһында Белорет үҙәк район клиник дауаханаһының эпидемиология бүлексәһе мөдире Рәлиә Ғәлләмова еңеү яулаған.\n“Урал”, Белорет районы.\n”Башкиравтодор” асыҡ акционерҙар йәмғиәте филиалының Ишембай юл төҙөү-ремонтлау идаралығына яңы техника ҡайтты. Кореяла етештерелгән экскаватор өр-яңы заман талаптарына яуап бирә.\n— Машина ҡеүәтле, салоны иркен, йылы, эш барышын махсус компьютер күҙәтеп тора. Тиҙлеге лә юғары, – ти водитель Марс Ғәлимов.\nБөгөн заманса техника Сәлих ауылы эргәһендәге таш сығарыу майҙанында файҙаланыла.\nУчалы үҙәк ҡала дауаханаһы табиптары райондың амбулатория һәм участка дауаханаларында айырым көндәрҙә пациенттарҙы күсмә ҡабул итеү ойоштора. Үткән аҙнала белгестәр Илсеғол һәм Туңғатар ауылдары халҡына медицина ярҙамы күрһәткән.\nКүптәргә ҡалаға йөрөү ҡыйынға төшә. Шуға табиптарҙың килеүе халыҡҡа айырыуса ҡулай. Яҡын арала белгестәр Уральск, Ураҙ, Сәфәр, Миндәк, Ахун ауылдарына юл тотасаҡ.\n“Яйыҡ”, Учалы районы.\nӘлегә еңеп булмаһа ла…\nБыйыл Салауат ҡалаһының полиция хеҙмәткәрҙәре 35 уйын клубының законһыҙ эшмәкәрлек алып барыуын асыҡлаған.\n600 берәмек уйын ҡорамалы тартып алынған. Ҡомарлы уйындар ойошторған өсөн 12 кеше яуаплылыҡҡа тарттырылған.\n“Салауат”, Салауат ҡалаһы.\nЯрыш көсөргәнешле барҙы\nАрхангел районы мәктәптәре уҡыусылары араһында “КЭС-БАСКЕТ” баскетбол лигаһы ярыштары булды. Унда 15 команда ҡатнашты.\nЕгеттәр командаһынан — 2-се мәктәп уҡыусылары, ҡыҙҙар араһында хужалар беренсе урынды яуланы.\n“Инйәр”, Архангел районы.


Республиканың 2019 йылғы ҡаҙнаһына бюджет хеҙмәткәрҙәренең эш хаҡы өсөн 3,4 миллиард һум өҫтәнеләр // Иҡтисад | новости башинформ.рф\n16:38, 6 декабря 2018 Иҡтисад\nРеспубликаның 2019 йылғы ҡаҙнаһына бюджет хеҙмәткәрҙәренең эш хаҡы өсөн 3,4 миллиард һум өҫтәнеләр Фото: Олег Яровиков\nӨФӨ, 2018 йыл, 6 декабрь. /«Башинформ» мәғлүмәт агентлығы, Станислав Шахов/.\n«Башинформ» агентлығы хәбәр иткәнсә, Башҡортостан һуңғы өс йылда тәүге тапҡыр йылды дефицит менән ябырға ниәтләй. 2016 йылды республика — 12,5 миллиард, 2017-лә 10 миллиард профицит менән япты, ә быйыл, төрлө баһалар буйынса, профицит 3-5 миллиард тәшкил итәсәк.\nБашҡортостан нисек аҡса эшләргә һәм уны нисек тотонорға уйлай – ошо хаҡта беҙҙең «Башҡортостан бер йылда 172 миллиард һум эшләй» һәм «Башҡортостанда бюджет аҡсаһын нимәгә тотоналар?» проекттарында уҡығыҙ.


4 Октябрь 2019, 16:22\nСибай ҡалаһы 9-сы лицейының Арҡайым башланғыс мәктәбен һәләтле педагог Нурзия Фәрит ҡыҙы Рысҡужина етәкләй. Бәләкәй генә коллектив, бер татыу ғаилә кеүек, бөтә эштәрҙе лә бергәләп башҡара. Әлеге уҡыусылары мөғәллимәләре ҡушҡанды үтәргә тырышһа, 4-се класты тамамлағандары йөҙҙәренә ҡыҙыллыҡ килтермәй, ҡала мәктәптәрендә артабан уҡыуҙарын дауам итә. 2 Б класы уҡытыусыһы Гөлфиә Һатыбалды ҡыҙы Күлбаеваны уҡыусылары айырыуса ярата\nСибай ҡалаһы 9-сы лицейының Арҡайым башланғыс мәктәбен һәләтле педагог Нурзия Фәрит ҡыҙы Рысҡужина етәкләй. Бәләкәй генә коллектив, бер татыу ғаилә кеүек, бөтә эштәрҙе лә бергәләп башҡара. Әлеге уҡыусылары мөғәллимәләре ҡушҡанды үтәргә тырышһа, 4-се класты тамамлағандары йөҙҙәренә ҡыҙыллыҡ килтермәй, ҡала мәктәптәрендә артабан уҡыуҙарын дауам итә.\n2 Б класы уҡытыусыһы Гөлфиә Һатыбалды ҡыҙы Күлбаеваны уҡыусылары айырыуса ярата. Һәр баланың күңеленә юл таба белгән, сыҙамлы, сабыр уҡытыусыны ата-әсәләр ҙә үҙ итә.\n--Бала саҡ хыялыма тоғро ҡалдым. Баймаҡ районы төпкөлөндә ятҡан Бетерә ауылынан килеп Сибай педагогия училищеһында уҡыным. Ҡаланың 4-се мәктәбендә директор булырға тура килде, суд приставтары хеҙмәтендә лә намыҫлы эшләнем. Күңелем балаларға тартылғас, йәшәгән ерҙә эшләүҙе хуп күрәм,--ти Гөлфиә Һатыбалды ҡыҙы.\nУҡытыусылар көнө уңайынан уҡытыусыбыҙҙы ҡайнар ҡотлап, уға эшендә уңыштар, ныҡлы һаулыҡ теләнек.


Боронғо олимпия уйындары — Башҡорт Википедияһы\nБоронғо олимпия уйындары\nОлимпияның Палестралағы емерелмәй ҡалған өлөштәре\n«Олимпия уйындары» беҙҙең эраға тиклемге 772 йылдан һәм беҙҙең эраның 394 йылына тиклем Пелопоннестың Олимпияһында элиндарҙың иң юғары Панэллин уйындарының милли байрамы булып торған.\nОлимпия уйындарының төп элементы булып спорт уйындары торған. Тик улар был уйынға дини мәғәнә биргән. Атлеттар беренсе көндә ант иткән һәм хоҙайҙарға ҡорбан килтергән.\nБаһалаусылар (судьялар) шулай уҡ дөрөҫ баһалауға ант биргән. Артабанғы өс көндә ярыштар уҙғарылған. Иң төп ярыш — бишалыш булған.\nБишалыш ярышы һәр саҡ йүгереүҙәрҙән башланған. Артабан алыҫлыҡҡа һикереү. Был ярыш бик ауыр булған, сөнки ярышыусылар ҡулдарында герҙәр ҡыҫып тотҡан.\nӨсөнсө ярыш — һөңгө ырҡытыу, дүртенсеһе — әйләнмә(дискы) ырғытыу торған. Бишенсеһе — көрәш.\nКөрәштә еңеүсе булыр өсөн ҡаршы көрәшеүсене өс тапҡыр ергә йығырға тейеш булған.\nТәгәрмәстәр менән ярыш иң ҡыҙыҡ тамаша булған. Ике урында бағаналар ултыртылған. Һәр ҡатнашыусы ошо бағаналарҙы урап сығырға тейеш булған. Әммә ара-тирә йығылыусылар ҙа булған.\n1 Уйындар тарихы\n2 Олимпиялағы спорт ҡоролмалары\n3 Хәҙерге сәнғәттә\nУйындар тарихы[үҙгәртергә | вики-тексты үҙгәртергә]\nБоронғо риүәйәттәргә ҡарағанда Олимпия уйындары Идей Гераклының Идаһы хөрмәтенә Кронос ваҡытында уҡ барлыҡҡа килгән. Миф буйынса Рея яңы тыуған Зевсты Дактилгә бирә. Идей Дактилдәренең бишәүһе Крит Идейынан Олимпияға күскән була. Һәм унда Кронс хөрмәтенә храм төҙөлә.\nГеракл оло ағалары булараҡ, йүгереү буйынса бар туғандарын еңеп, ҡырағай зәйтүн тажын ала. Шуның хөрмәтенә биш йыл үткәс, Олимпияға килеүсе туғандар араһында ярыштар үткәрергә тейеш була.\nБайрамдың килеп сығыуына, шулай уҡ, башҡа легендалар ҙа барлыҡҡа килгән.\nОлимпия уйындарына бәйле беренсе тарихи факт булып, Элида батшаһы Ифит менән Спартаның закондар сығарыусыһы Ликургоның был уйынды тергеҙеүе тураһындағы мәғлүмәт тора. Уларҙың исемдәре боронғо дискыларҙа һынландырылған. Ул дискылар Гера храмында беҙҙең эраға тиклемге 2-се быуаттарҙан һаҡланған.\nШул дәүерҙән алып ике ярыш уйындар араһы дүрт йылдан торған. Грецияла иҫәп беҙҙең эраға тиклемге 776 йылдан иҫәпләнгән.\nТөрлө илдәрҙең ғалимдәре араһында бөгөнгәсә атлеттар ниндәй ярыш төрҙәре буйынса ярышыуҙары тураһында бәхәстәр бара. Иң киң таралған версия булып йүгереү торған. Әммә артабан тәгәрмәстәрҙә әйләнеү төрө лә ҡушылған.\nЯрыштарҙа тик тулы хоҡуҡлы эллиндар ғына ҡатнаша алған. Гректар һәм варварҙар тик тамашасылар булараҡ ҡына килгәндәр.\nҺуңғараҡ римлеләр, хужа булараҡ, дини уйындар буйынса үҙгәрештәр индерә алған. Жрецтарҙан башҡа, ҡатын-ҡыҙҙар ҙа уйынды тамаша ҡылыу хоҡуғына эйә булмағандар. Шулай ҙа, ҡатын ҡыҙҙағар ситтән тороп ҡатнашыу мөмкмнлеге бирелгән. Улар ярышҡа тәгәрмәстәр ебәрә алған.\nБынан тыш маҡсаттарына ынтылыусан ҡатын ҡыҙҙар өсөн гректар махсус уйындар ойошторған. Еңгән ҡатнашыусыға бүләк итеп зәйтүн гөлләмәһе һәм ризыҡтар бирелгән. Шулай уҡ, бүләкте итләтә лә бирергә мөмкин булған.\nОлимпиялағы спорт ҡоролмалары[үҙгәртергә | вики-тексты үҙгәртергә]\nОлимпия стандионы яйлап ҡына, уйындарҙың популярлығы үҫеүенә ҡарап төҙөлгән. Был Боронғо Грецияның минбәрҙәре булған беренсе стадионы. Беҙҙең эраға тиклемге V быуатта модернизация үткәрелгәндән һуң, ул 40 мең тамашасыны һыйҙыра алған. Спорт стадионының үлсәмдәре 212 × 32 метр иәшкил иткән. Ә йүгереү һуҡмағында бер юлы егерме кеше йүгерә алған.\nОлимпия ипподромы, шулай уҡ, иҫ китерлек ҙурлыҡта булған. Оҙонлоғо 700 һәм киңлеге 300 метр булған.\nСпортсмендар тренировкаһы өсөн Гимнасиялар файҙаланылған. Ул ҡоролма асыҡ ерҙә, әммә ҙурлығы буйынса төп стадион һымаҡ булған. Яндарында көрәшселәр шөғөлләнһен өсөн палестралар булған. Улар эсендә көрәш, ҡул һуғышы, һәм башҡа спорт төрҙәре күнекмәләре өсөн махсус майҙандары булған шаҡмаҡ ҡоролмалар торған.\nБеҙҙең эрәғә тиклемге IV быуатта архитектор Леонид олимпия уйындары өсөн «Леонидойон» ауылын төҙөгән. Ул бина 44 калонна менән уратып алынған үҙәк йорттан торған. Дүрт тарафҡа ла асылмалы ишектәре булған. Тышҡы яҡтан 138 июник колонна теҙмәһенән торған колоннада булған.\nОлимпия уйындары дини яҡтан мөһим урын тотҡан, шуға күрә Олимпияла ғибәҙәтханалар һәм изге йорттар булған.\nУйындарҙы тыйғандан һуң ҡоролмалар ташландыҡ хәлгә килгән. VI быуаттағы ике көслө ер тетрәү һөҙөмтәһендә биналар емерелгән. Ә ипподром һыу баҫыу һөҙөмтәһендә тулыһынса юҡҡа сыҡҡан.\nХәҙерге сәнғәттә[үҙгәртергә | вики-тексты үҙгәртергә]\nМультфильм Хитрук Фёдор Савельевич «Олимпионики» (1982)\nОбнорский Н. П. Олимпийские игры // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том). — СПб., 1890—1907. (рус.)\nДокументальный фильм об античных олимпиадах 2014 йылдың 1 март көнөндә архивланған..\nhttps://ba.wikipedia.org/w/index.php?title=Боронғо_олимпия_уйындары&oldid=1051435 ҡабул ителгән\nБоронғо Греция байрамдары\nБоронғо Греция мәҙәниәте


Милкеңә хоҡуғың сикләнһә... » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Милкеңә хоҡуғың сикләнһә...\nМилкеңә хоҡуғың сикләнһә... 22.11.2016 // Йәмғиәт\nҺуңғы ваҡытта күптәр үҙҙәренең күсемһеҙ милкенә арест һалынғанын белеүҙән ғәжәпкә ҡала. Был, ғәҙәттә, почта аша “бәхет хаты” килеп төшкәс йәки алыш-биреште рәсмиләштереү өсөн теркәү органына барғанда билдәле була.\nӘгәр бер ниндәй суд ҡарары тураһында ишетмәгәнһең, кредиттар, ипотека буйынса бурыслы түгелмен тип ышанғанһың, милеккә бәйле бәхәстәрҙә ҡатнашмағанһың икән, әлбиттә, аптыранмай сара юҡ. Ундай осраҡтарҙың йышайыу сәбәбен “Росреестр”ҙың Башҡортостан буйынса идаралығындағы бүлек етәксеһе Екатерина Чудова түбәндәгесә аңлата:\n– Быйыл Суд приставтары федераль хеҙмәтенең республика идаралығы граждандарҙың барлыҡ үтәлмәгән бурыстарын айырым контролгә алды. Был иҫәпкә ЮХХДИ-ға штрафтарҙы һәм башҡа административ ҡарарҙарҙы, коммуналь хеҙмәттәр өсөн түләүҙе, һалым һәм йыйымдарҙы, алименттарҙы индерергә мөмкин. Күләме әллә ни ҙур булмаһа ла, бурысты ҡапларға кәрәк, шуға ла суд приставтары-башҡарыусылар төрлө тыйыу сараларын ҡулланырға, шул иҫәптән күсемһеҙ милеккә арест һалырға мәжбүр. Уларҙың хатын алғас та беҙҙең Идаралыҡ хоҡуҡтар теркәлгән Берҙәм дәүләт реестрына тейешле мәғлүмәт индерә һәм мөлкәт хужаларын ошо хаҡта яҙма рәүештә иҫкәртә.\nБылтыр Суд приставтары федераль хеҙмәтенең Башҡортостан идаралығы сығарған ҡарарҙар буйынса 27 мең самаһы күсемһеҙ милеккә ҡарата арест һәм тыйыу билдәләнгән булһа, быйыл һигеҙ айҙа ғына ла әлеге күрһәткес 144 меңгә еткән, тип хәбәр итә “Росреестр”ҙың Башҡортостан буйынса идаралығы белгестәре.\n“Бәхет хаты”н алғас, ни эшләргә һуң? Ҡағиҙә булараҡ, күптәр шунда уҡ дәғүә менән теркәү органдарына юл тота. Әммә иҫкәртеү ҡағыҙын ентекләп уҡып сығыу хәйерлерәк: унда барыһы ла аңлайышлы итеп яҙылған.\nАрестан ҡотолоу өсөн күсемһеҙ милек хужаһына тәүҙә бурысын түләргә һәм, квитанцияһын тотоп, ошо эш буйынса шөғөлләнгән суд приставына барырға кәрәк. Уның исем-шәрифе, телефоны, эш урынының адресы иҫкәртеү хатында күрһәтелгән булырға тейеш. Аҡса күсерелгәнен раҫлаған документтарҙы ҡарағас, суд приставы “Росреестр” идаралығына аресты туҡтатыу хаҡында электрон документ ебәрә. Өс эш көнө эсендә мәсьәлә хәл ителә. Аҙаҡ милек хужаһына ошоға ҡағылышлы хат килә.


Өфө дәүләт циркында ремонт үткәреләсәк - Bash.News\nӨфө дәүләт циркында ремонт үткәреләсәк\nӨфө дәүләт циркында ремонт үткәреләсәк https://bash.news/news/100438_f_dlt_cirkynda_remont_tkrelsk\nБыл турала бөгөн Радий Хәбировтың Рәсәй дәүләт цирк компанияһы етәксеһе вазифаһын башҡарыусы Владимир Шемякин менән осрашыуында белдерелде. Унда билдәләнеүенсә, әле Өфө циркын ремонтлау буйынса план билдәләнгән.\nОбьекттың ҡыйығын яңыртыу, эргә-тирәне төҙөкләндереү, тәртипкә килтереү республика иҫәбенә башҡарыла, ә бына бинаны ремонтлау өсөн аҡса федераль бюджеттан бүленәсәк. Владимир Шемякин әйтеүенсә, яҡынса 1 миллиард һум тирәһе аҡса йүнәлтеү ҡаралған.\nПроектҡа ярашлы, цирк янында парк зонаһы булдырыу күҙаллана. Ремонт эштәре ике йыл тирәһенә һуҙылыр тип көтөлә. Радий Хәбиров был обьект республика өсөн бик мөһим һәм халыҡ уның асылыуын түҙемһеҙлек менән көтә тип белдерҙе.\nРәсәй дәүләт цирк компанияһы ҡарамағындағы Өфө дәүләт циркы 1968 йылдан эшләп килә. Был объект төбәк кимәлендәге архитектура ҡомартҡыһы тип һанала. Уның көмбәҙ формаһындағы түшәме вант механизмы ярҙамында йыйылған, бындай конструкция илдең башҡа бер төбәгендә лә юҡ. Тик ике йыл элек цирктың эшмәкәрлеге туҡтатыла, тикшереү органдары тамаша залы түшәмендәге ҡоролма кеше ғүмере өсөн хәүефле тип таба. Цирк етәкселеге әйтеүенсә, ремонттан һуң залдар тулыһынса яңыртыласаҡ, уның балаларҙың да, өлкәндәрҙең дә яратҡан ял урынына әйләнәсәгенә шик юҡ.\nУрманды файҙаланыу тәртибе тикшерелде\n10:03, 23 июл\n«Аҫылташ» өс йөҙгә яҡын йәштәрҙе бер майҙанға йыйҙы\n00:26, 23 июл\n«Йәш гвардия» законһыҙ спиртлы эсемлектәр һатыусыларҙы тикшерҙе\n00:19, 23 июл


Билеты на Махмут Надыршин, Уфа, Башкирская Государственная Филармония (Большой зал)\nКАРУАНҺАРАЙ” фольклор-эстрада төркөмө\nМәхмүт НӘҘЕРШИН 25 йыл сәхнәлә!\nБашҡортостандың атҡаҙанған артисы, “Каруанһарай” фольклор-эстрада төркөмө етәксеһе Мәхмүт Нәҙершин 25 йыллыҡ ижад юбилейын ҡаршылай. Шул айҡанлы тамашасыларҙы “Йырҙарым, йылдарым” исемле концертына саҡыра.\nМәхмүт Нәҙершиндың исеме тамашасылар араһында киң билдәле.\nУл таланттарға бай Учалы районы Нәүрүз ауылында донъяға килә. Сәнғәткә ғашиҡ егет профессиональ белемде Өфө дәүләт сәнғәт академияһында ала. Унда драматик театр һәм кино актеры һөнәрен үҙләштерә. Әммә йыр-моңға булған һөйөү үҙенекен итә. Бер төркөм курсташтары Рәсүл Ҡарабулатов, Әмир Тойғонов, Вилдан Яруллин, Артур Туҡтағолов менән легендар “Каруанһарай” төркөмө төҙөйҙәр. Мәхмүт Нәҙершин йырсы булараҡ тәүге аҙымдарын ошо төркөм солисы булараҡ яһай һәм бөгөнгө көндә “Каруанһарай”ҙы етәкләй. Шулай уҡ ул башҡорт халыҡ йырҙарын заманса эшкәртеү һәм күп тауышҡа ҡуйыуҙа ҙур уңышҡа өлгәшә.\nМәхмүт Нәҙершин йырсы ғына түгел, ә күп йырҙар авторы ла. Ул ижад иткән “Ҡайҙа һеҙ башҡорт егеттәре”, “Мәк сәскәһе”, “Көҙгө мөхәббәт”, “Родной край Башкортостан” йырҙары “Каруанһарай” ҙың репертуарының төп өлөшөн тәшкил итә.\nЙырлы-моңло күркәм кисәгә рәхим итегеҙ, дуҫтар!


Хирург » Архив газеты "Йәшлек"\nУның ихлас йылмайыуы байтаҡ уҡыусыбыҙға таныштыр ҙа, бәлки. Республиканың төрлө район һәм ҡалаларынан килгән балаларҙы дауалауҙан тыш, был табип йыш ҡына райондарға сығып та эшләй. Хирург-ортопед, медицина фәндәре кандидаты Тимур ПСӘНЧИН – Республика балалар клиник дауаханаһының травматология-ортопедия бүлеге мөдире. Башҡортостанда бөгөн был тармаҡтың кимәле ярайһы яҡшы һанала, Рәсәйҙәге уртаса кимәлдән юғарыраҡ киләбеҙ. Бүлек мөдиренең рөхсәте менән, уның эшенең бер көнөн күҙәтергә булдыҡ.\n08.00. Өйҙән эшкә тиклем – әллә ни алыҫ түгел, бер нисә туҡталыш. Ваҡыты булғанда, ул был араны йәйәү үтә. Көндәлек уй-ниәттәрен барлап сыға, бөгөн буласаҡ операциялар тураһында уйлап, күҙ уңынан үткәрә.\nҠайһы бер кешеләр киләсәктәге һөнәрен, әйтерһең дә, сәңгелдәктән үк төҫмөрләй – була ундай «күрәҙәсе»ләр. Ә ул мәктәптә уҡыған саҡта хирург, ғөмүмән, табип булырын күҙ алдына ла килтермәгән. Математика менән физиканы шәп белгән малай Өфө авиация институтына инергә хыялланған, унан ебәрелгән мәсьәләләр буйынса шөғөлләнгән. Тик һуңғы синыфта, әсәһенең, балаларымдың береһе булһа ла табип булһа ине, тигән теләгенә ҡолаҡ һалыпмы, ҡарарын үҙгәртергә булған. Шулай итеп, Көйөргәҙе районы егете Тимур Псәнчин медицина институтына юл тота. Аспирантурала саҡта ныҡлап травматологияны өйрәнә башлай, 1996 йылда шул юҫыҡтағы кандидатлыҡ диссертацияһын яҡлай.\n...Таныш бинаның корпустары күренде. Ҡапҡа янындағы һаҡсы яҡты сырайлы табипты йылмайып сәләмләй. Дауаханала яңы эш көнө башлана.\nКилеү менән Тимур Сынтимер улы уҙған кистә, төндә килтерелгән яңы пациенттарҙы ҡарап сыға.\n09.00. «Оперативка». Бүлек мөдире коллегалары менән бөгөнгө бурыстарҙы билдәләп сыға.\n2001 йылға тиклем йәш табип БДМУ-ның балалар хирургияһы кафедраһында профессор Айытбай Ғүмәровтың ассистенты булып эшләй. Балалар республика клиник дауаханаһы киңәйтелә башланғас, унда травматология-ортопедия өсөн дә корпустар бирелә. Тимур Псәнчинды яңы бүлектең мөдире итеп ҡуялар. Бүлекте асыу, йыһазлау, кадрҙар йыйыу – барыһы ла уның иңендә була.\nӘле бүлектә карантин – яңыраҡ килтерелгән балаларҙың береһе ҡыҙылса менән сирле булған, сир бер нисә балаға йоғоп өлгөргән. Шул арҡала табиптар бер нисә операцияны кисектерергә мәжбүр...\n9.30 – 11.00. Палаталарҙағы ауырыуҙарҙың көтөп алған мәле – «обход» ваҡыты етә.\nТөрлө райондарҙан, ҡалаларҙан килә был балалар... Бәләкәйерәктәре ата-әсәләре менән ята. Ҡыҙғанысҡа ҡаршы, дауахана иҫке, 60-сы йылдар проекты буйынса төҙөлгән, шарттарҙы уңайлы тип әйтеп булмай – әсә менән баланың икәүһенә бер карауат.\nИң күбе нимәгә зарланып киләләр? Байтаҡ балалар тыумыштан уҡ тайышлыҡ, сколиоз, янбаш-бот быуыны сирҙәренән яфалана. Тайышлыҡ күберәк – малайҙарға, янбаш быуыны сығыуы иһә ҡыҙҙарға хас. Һөйәк һынғанда ла, иң ҡатмарлы осраҡтарҙа, бында мөрәжәғәт итәләр.\nШуныһы һағайта – һөйәк шеше менән килеүселәр күп икән. «Баламда ул шеш ниңә ҡалҡҡан һуң ул? Ҡайҙан барлыҡҡа килгән?» – тип күҙ йәше аралаш һораны алдыбыҙҙа бер әсә. Тимур Сынтимер улы көрһөндө: «Шештәрҙең этиологияһы һаман ныҡлап асыҡланмаған...»\n... Күҙ йәштәрен уға йыш күрергә тура килә. Ауырмы? Ауыр, һүҙ ҙә юҡ. «Күнегеүен күнекмәйһең. Тик күҙ йәше – шартлы нәмә, тип ҡарарға кәрәк. Беҙҙең эштә шунһыҙ булмай», – ти табип.\nҮтә яуаплы, үтә етди был эштә лә Тимур Сынтимер улы шаян, мәрәкә һүҙгә урын таба, ата-әсәләрҙе тынысландыра, өмөтләндерә белә – йылмаймаҫ йөҙҙәр ҙә асылып, яҡтырып китә ул инеп сыҡҡандан һуң.\n11.00. Операциялар бүлмәһе. Стериль мөхиттән һалҡын бөркә, аҡ төҫ ҡатыш – ҡорос эш ҡоралдары ялтырауы. Йылына бүлек табиптары 500-ҙән ашыу операция эшләй. Бүлек мөдире аҙнаһына ике-өс операция яһай. Тәжрибәһендәге иң оҙайлыһы 12 сәғәт дауам иткән. Ныҡ оҙайлы операцияларҙа бригадалар бер-береһен алмаштырып эшләй. Әле бүлектә микрохирургия тармағын үҫтермәкселәр, унда эшләнәсәк операциялар тағы ла оҙағыраҡ барасаҡ.\nОперациянан сыҡҡан табипты бүлмәһендә студенттар көтә – бүлек бер үк ваҡытта медицина университетының базаһы булып тора. Бүлмә ҙур түгел. Шкаф кәштәһендә – республика Һаулыҡ һаҡлау министры Андрей Евсюков исеменән медицина өлкәһендәге уңышлы хеҙмәт өсөн бирелгән Почет грамотаһы, стенала – төрлө ҡалаларҙа һәм илдәрҙә үткән семинар һәм мастер-кластарҙа ҡатнашыу тураһында таныҡлыҡтар.\nТөшкә тиклем ошо бүлмә студент аудиторияһы ролен үтәй.\n15.00. Үҙе һайлап алған пациенттарҙы Тимур Сынтимер улы ошо уҡ бинала урынлашҡан поликлиникала ҡабул итә.\nТәүге булып әсәле-ҡыҙлы инә. Ҡыҙҙа мениск йәрәхәте, шишәмбенән һалырға ҡарар итәләр. Ҡайҙан килеүҙәрен һорамаҫ элек үк хирург, амбулатор карталағы яҙыуға ҡарап, йылмайып ебәрә: "Дәүләкәндән, эйеме? Табиптың яҙыуын таныйым".\n15.15. Йәш балалы пар. Ҡәйүмовтар.\n– Һаумыһығыҙ, Тимур Сынтимерович! Танынығыҙмы?\n– Һаубыҙ-һаубыҙ, танымай ни.\nСабый тайыш табанлы булып тыуған. Диагноз ҡатындың йөклө сағында уҡ асыҡланған. Баланы ҡалдырырғамы, юҡмы, тигән һорау ҡуйылғас, йәштәр Тимур Сынтимер улына килгән. «Ҡалдырабыҙ», – тигән ул.\n– 22 аҙнала яралғы барыһын ишетә, тоя – уның турала һүҙ барғанын аңламаған, тиһегеҙме? Ә тайышлыҡ ул тиклем ауыр патология түгел, – тип аңлата беҙгә табип. – Аяҡҡа баҫтырырбыҙ, Алла бирһә.\nДүрт айлыҡ ҡыҙ бала уға шундай саф, шул тиклем матур итеп йылмая – әйтерһең дә, яҙмышында ошо ағайҙың ҡатнашлығы барлығын белә. Бер аҙналыҡ сағынан уҡ уға гипс һала башлағандар, ике аҙна һайын алмаштыралар. Әле үҙҙәренең табибы отпускыла, шуға күрә бында килгәндәр.\nСабыйҙы ҡараған ваҡытта һул яҡтан янбашы сығыуы ла асыҡлана.\nТабип йәш ата-әсәгә борола:\n– Янбаш-бот быуыны снимогын эшләтегеҙ. Иртәгә үк. Операция кәрәк булыр.\nШәфҡәт туташы гипс әҙерләй. Теремек сабый сабыр ғына көтөп ята, үҙенсә «хәбәр һөйләй». Бына хирург өйрәнелгән хәрәкәттәре менән үксәләрҙе «әүәләй», һыйпай, һылай, һыу һирпә.\nЭшенән ҡәнәғәт ҡала:\n– Булды, матур килеп сыҡты!\n15.45. Атаһына эйәреп, үҫмер егет инә. Умрау һөйәге һынған, тиҙәр.\nТабип рентген һүрәтен ҡарай.\n– Һынғанға оҡшамаған... Шунан, егет кеше, нимә булды?\nҮҫмер, аҡланған төҫлө, аңлата башлай:\n– Волейбол уйнағайныҡ...\n– Туҡта. Подача ваҡытында ауырттырҙыңмы?\nХирург – элекке спортсы, ниндәй спорт төрөнә һәм ниндәй хәрәкәттәргә ниндәй йәрәхәттәр хас икәнлеген үҙ миҫалында белә.\nБаланы ентекләп ҡарағандан һуң, ул атай кешене тынысландырырға ашыға:\n– Һынмаған, ҡаймыҡҡан ғына.\nАтаһы, ниһайәт, теле осонда әйләнгән шиген белдерергә була:\n– Алдамаймы икән? Юғиһә, әсәһенә тәүҙә, стенаға бәрелдем, тип аңлатҡан.\n– Һм... – табип йәнә малайға ҡарай: – Бындай эштә шаяртырға ярамағанын беләһеңме? Әйҙә, ир-егеттәрсә һөйләшеп алайыҡ әле.\nБаланың атаһын итәғәтле генә итеп сығарып торалар. Бер нисә минуттан кире саҡырталар.\n– Ҡурҡмағыҙ, «криминал» юҡ. Һөйәктәре имен, бер аҙнанан тағы күренерһегеҙ.\n16.00. Әсәле-уллы. Малайҙың ҡарашында – ҡурҡыу.\n– Эйе, һеҙҙең райондыҡыларҙы мотлаҡ һалабыҙ! – тип шаярта шәфҡәт туташы.\nБаланың ҡултыҡ аҫтындараҡ тауыҡ йомортҡаһы ҙурлығындай шеше бар.\n– Август аҙағында ғына күрҙек. Операция кәрәк булырмы икән? – тип хафалана әсә.\nТабип өндәшмәй. Малайҙы, кейенә тор, тип, сығарып ебәрә. Уныһы елдереп сығып китә. Ҡыуана: һалманылар! Ә әсәнең күҙҙәре – табипта.\n– Шеш арыу уҡ ҙур, киҫергә тура килер. Операция ашығыс түгел, план буйынса. ...Иртәрәк күрмәнегеҙме ни?\n– Юҡ шул...\n– Ярай, ҡурҡмағыҙ, шеш яман түгел, – хирург операция көнөн билдәләй.\n16.20. Ишектән күрше бүлмәләге табип башын тыға:\n– Тимур Сынтимерович, бында шундай ҙур ше-е-еш... Янбашында.\nБүлек мөдире рентген һүрәтен ҡарай.\n- Оһо!.. Дә-ә... Ҡайҙанһығыҙ?\nҠыҙсыҡтың әсәһе райондарын атай.\n– Ике ай элек кинәт кенә аҡһай башланы, – ти.\nТабип бала күрһәткән ергә һаҡ ҡына тейә. Өндәшмәй. Ымлап, бер студенткаһын яҡыныраҡ саҡыра.\n– Күҙ һал. Бындай шеш һирәк осрай.\nӘсәгә боролоп, ул ғына ишетерлек итеп өндәшә:\n– Операцияны йәһәтләргә кәрәк.\nҠатын үҙен бындай ҡарарға әҙерләргә тырышҡан, күрәһең. Һүҙһеҙ баш ҡаға, ҡыҙын кейендерә башлай.\nҠыҙ берсә табип ағайға, берсә әсәһенә ҡарай. Бүлмәнең һауаһында уҡ нимәлер үҙгәргән кеүек. Бала сеңләп илап ебәрә.\n– Ғәҙәттә, бындай саҡта шеш барлығы һөйәк һынғандан һуң ғына асыҡлана. Һеҙ ваҡытында килеп өлгөргәнһегеҙ, – ти Тимур Сынтимер улы. – Иң мөһиме, ҡыҙығыҙҙың шеше яман түгел.\nКоллегаһы уны ҡеүәтләй:\n– Ваҡытында килеүегеҙгә ҡыуанырға кәрәк. Дауалайбыҙ, аяҡҡа баҫтырасаҡбыҙ.\nҺыулы шеш һөйәктең эсендә үк үҫкән. Аяғы һынмаһын өсөн, балаға операцияға тиклем гипс һаласаҡтар.\nСығалар. Ҡолаҡта һаман сеңләгән тауыш яңғырай. Табип һыуынып бөткән сәйен уртлай.\n16.30. Алты йәшлек малай. Атаһы менән бергә Ҡариҙелдән килгәндәр. Баланың һул ҡулында һуҡ бармағы яҙылмай. «Посттравматик контрактура». Ябай тел менән әйткәндә, йәрәхәтләнгән быуындың һығылмалылығын юғалтыуы.\n– Бармағы бысҡыға эләккәйне... – ти атаһы.\nТабип баланың ҡулын ҡарай, бармағын бөгөргә, яҙырға ҡуша.\n– Ниндәй бысҡы ине?\n– !.. Нисек ҡулын киҫмәгән?!\nЭйе, бүлектең тәжрибәһендә ундай хәлдәр ҙә бар – тотош ҡул суғын юғалтҡандарҙы килтерәләр, бармаҡтар – айырым һауытта. Хирургтар ул саҡ, ювелир ише, 5 – 6 сәғәт буйы ҡан тамырҙарын тоташтыра-беркетә.\nБаланың йәрәхәтләнгәненә ике ай. Операциянан һуң бер ай үткәс, бында килеп күренгәндәр. Бындай осраҡтар ҡул суғының ауыр йәрәхәте тип иҫәпләнә.\n– Пластик операцияны ярты йылдан һуң ғына эшләргә ярай, – ти табип. – Әлегә иртәрәк. Сабыр итәйек.\n17.00. Ҡабул итеү тамам.\n– Әле күҙәткән ҡайһы бер сирҙәрҙе алдан иҫкәртеп булыр инеме? – тип һорамайынса булдыра алмайбыҙ табип артынан атлай-йүгерә оҙон коридор буйлап барған саҡта.\n– Иҫкәртеү сирҙәрҙе бер аҙ кәметергә генә ярҙам итә. Беҙҙең өлкәлә дөйөм кәңәштәр биреп булмай, – ти табип. – Шуныhына иғтибар иттек: ауыл балаларының һөйәге тиҙерәк уңала. Йәш эремсек, ҡаймаҡ ашау, яңы һауылған һөт эсеү үҙенекен итә. Ҡала балаларына кальций, минералдар етешмәй, шул етешһеҙлекте ҡапларға кәрәк.\n– Ата-әсәләргә ниндәй теләктәрегеҙ бар?\n– Әле йәш-елкенсәк 11 – 12 йәштән тәмәке тарта, эсә. Ғәрип сабыйҙар табырға теләмәһәләр, үҙҙәрен алдан әҙерләһен, тормош рәүешен яйға һалһын ине ҡыҙҙар-егеттәр... Тағы ла шуныһы, йөклө саҡта УЗИ-нан баш тартырға ярамай – күп сирҙе әсә ҡарынында уҡ белеп була. Педиатрға ваҡытында барырға кәрәк. Бала нимәгәлер зарланһа, белгестәргә күренеүҙе оҙаҡҡа һуҙмаһындар.\nХәҙер табипҡа ҡыҙылса менән сирләгән теге бала мәсьәләһен хәл итергә, икенсе дауаханаға күсерергә кәрәк. Башҡа административ мәшәҡәттәр ҙә йыйылған.\n18.00. Бөгөнгә эш бөттө, ҡайтырға ла ярай.\nЙыш-йыш үтеп торған фәнни-ғәмәли конференциялар өсөн докладтар әҙерләгән көндәрҙә иһә табиптың бүлмәһендә киске 9-ға тиклем ут яна. Был аҙна эсендә лә ике конференцияла ҡатнашҡан.\nБөгөн йәштәр был һөнәргә әллә ни ылығып бармай: эш күп, яуаплылыҡ ҙур, аҡсаһы әҙ. Теләктәре бар ҙа... Тик, эшләп ҡарайҙар ҙа, был аҡсаға ғаиләне ҡарап булмауын аңлағас, китәләр. Хәйер, теләге лә, мөмкинлеге лә булған килеш хирург була алмаған хирургтар була.\n– Был эштә иң кәрәкле сифаттар ниндәй?\n– Ныҡ иғтибарлы булыу. Шарттарға ҡарамаҫтан, тиҙ арала ҡарар ҡабул итә белеү. Һайлаған һөнәреңә тоғро ҡалыу.\nБулды, өйгә ашығырға кәрәк. Өйҙәгеләрен иҫкә төшөргәс, арыуын да онотто, буғай. Ике балаһы, Миңзифа менән Байрасы, уның ҡасан ҡайтырын түҙемһеҙләнеп көтә. Сөнки хатта әсәләре: «Атай бөгөн ауыр операцияла булған, ял итһен», – тип киҫәткән кистәрҙә лә атай кеше барыбер улар менән зыҡ ҡубып уйнарға ваҡыт таба. Табиптар таралыша, коридорҙағы хәрәкәт туҡтаған тиерлек. Эңер төштө, көн һүнә... Кемгәлер ул – һыҙланыу, һағыныу, «ирек»кә ынтылыуҙан туҡылған, сәләмәт саҡтың ҡәҙерен аңлатҡан һанаулы тәүлектәрҙең береһе, кемгәлер – ябай бер эш көнө.\nавторы: Гүзәл Байғотлина | 11 декабря 2007 | | Фекерҙәр (3)\nҠатмарлы операциялар ҙа уңышлы эшләнә\nБалаға дарыу урынына карбофос ҡаҙағандар\n#1 яҙҙы: Гүзәл Байғотлина (11 декабря 2007 14:24)\nБеҙ Баныу менән "прикололись" "сәғәтләп" яҙылған ике мәҡәлә бер-бер артлы\nТеркәлгән: 30.11.2007 | ICQ:\n#2 яҙҙы: admin (11 декабря 2007 17:40)\nВакытын билдәләгеҙ. Галочкаһын алыпғыҙ, мәҡәләне ҡуйған саҡта...\nТеркәлгән: 24.11.2007 | ICQ: 113874389\n#3 яҙҙы: Баныу Ҡаһарманова (11 декабря 2007 19:05)\nКеше, могайын, колмэс :) беззен сэгэтлэп "йэшэлгэн" гумергэ :)


Ул ҡырҡ йылдан ашыу проект институтында төҙөүсе -инженер булып эшләй\nЙәш сағында ҡалала төпләнһә лә, олоғая төшкәс ауылға күсенергә ҡарар итә. Зинино ауылында Леонид Михайлов үҙе йәшәгән йорт эргәһендәге урынды сүплектән таҙартып йәшәү һәм ял итер өсөн тәбиғәт паркы төҙөгән.\nУның ихатаһы эргәһенән һоҡланмай үтеү мөмкин түгел. Элек был урын төҙөлөш ҡалдыҡтары менән тулы булған. Ҡырмыҫҡанан да егәрле Леонид Ивановичҡа уны таҙартыу өсөн 150 машина сүп түгергә тура килгән.\nЛеонид Михайлов, Зинино ауылында йәшәүсе төҙөүсе-инженер: «Мин бер ваҡытта ла эшһеҙ тора алмайым. Кеше һөнәрҙе исем өсөн генә алырға тейеш түгел, алған белемдәреңде тормошта ҡуллана белеү ҙә мөһим».\nРимма Тәлғәт ҡыҙы ауыл тормошонан ҡәнәғәт. Ул беҙҙең яҡтарҙа һирәк күренгән ҡытай ебәк тауыҡтарын тота. Әлегә уларҙың һаны унлаған. Киләсәктә уларҙы күберәк үрсетергә ниәте.\nРимма Иванова, Зинино ауылында йәшәүсе: «Минең бәләкәй генә хужалығымда бесәйем, этем , тауыҡтарым бар. Хәҙерге тормошта күп хәрәкәтләнергә кәрәк. Беҙ иптәшем менән еңел һөйәклебеҙ. Тәбиғәттә йыш булабыҙ, ерҙән көс алып йәшәйбеҙ».\nМихайловтар үҙ ҡулдары менән ҡорған күл ике өлөштән тора.\nУның тәрәнлеге 7 метр самаһы. Беренсеһендә сабаҡтар үрсетелә\nикенсеһендә һыу инәләр. Йәйгеһен бында ейән-ейәнсәрҙәре менән бергә күрше-тирә балалары ла рәхәтләнеп ял итә.\nЛеонид Михайлов «ожмах утрауын» күңел ҡушыуы буйынса төҙөгән. «Кешеләр беҙҙең кеүек тәбиғәткә яҡын булһа, күпкә сәләмәтерәк һәм мәрхәмәтлерәк булыр ине», ти төҙөүсе инженер.\nҺигеҙ йыл элек был урында сүплек булған. Леонид Михайлов элекке сүплектән ошондай ошондай ожмах утрауын төҙөгән. һәр кеше үҙ йәшәгән йорт тирәһен тәртиптә тотһа, бөтә Ер шарын йәмләргә була,ти оҫта.


Екатеринбургтар иң һылыу башҡорт ҡыҙын асыҡланы\nУралдың баш ҡалаһында тәүге тапҡыр ойошторолған «Һылыуҡай» конкурсында 19 йәшлек Зөлфиә Абыҙгилдина еңеү яуланы.\nЕкатеринбургта үткән матурлыҡ бәйгеһенең еңеүсеһе Көньяҡ Урал дәүләт медицина университетында белем ала. Башҡорт бейеүҙәрен, йырҙарын ярата, спорт менән шөғөлләнә. Һылыуҡайға башҡорт милли биҙәүестәр бүләк ителгән, башҡа ҡатнашыусыларға ла ҡимммәтле бүләктәр, дипломдар тапшырылған. Конкурсты Свердловск башҡорттары йәмғиәте, өлкә башҡорттары ҡоролтайы, «Уралым» йәштәр союзы ойошторған. Башҡортостандың Урал төбәктәрендәге даими вәкиллеге лә ярҙам күрһәткән. Интернетта тауыш биреү буйынса финалға биш һылыуҡай сыҡҡан. Ҡатнашыусылар милли костюмдарҙа сығыш яһаған, башҡорт йырҙарын, бейеүҙәрен башҡарған.


Башҡортостан гәзите | Yandex Zen\nКанал газеты "Башкортостан" на Яндекс Дзен\nСкумбрияны мангалда әҙерләйбеҙ\nАлдан маринадҡа һалып әҙерләнгән скумбрия бик тәмле, һутлы килеп сыға. Рецебын тәҡдим итәбеҙ. Ингредиенттар Туңдырылған дүрт скумбрия балығы Дүрт ҡалаҡ майонез Өс ҡалаҡ гәрсис Өс ҡалаҡ кетчуп Ике баш һуған Дүрт теш һарымһаҡ Дүрт ҡалаҡ үҫемлек майы Самалап тоҙ, борос, балыҡ өсөн тәмләткестәр, әҙерәк лимон һуты Әҙерләү Балыҡты иретеп, яҡшылап таҙартып (эсендәге пленкаһын да алып), ҡоротабыҙ. Майонез, гәрсис, кетчуп, үҫемлек майы, лимон һуты, тәмләткестәр һәм тоҙҙо бутап маринад эшләйбеҙ...\nБауырҙы нисек таҙартырға?\nЙөҙөм төнәтмәһе - бауырҙы таҙартыу өсөн һөҙөмтәле сара. Бауырға ҙур көс төшөүе, уның организмды токсиндарҙан таҙартыуҙа мөһим роль уйнауы барыбыҙға ла мәғлүм. Иғтибар итегеҙ: түбәндәге рецепт мөһим органдың эшмәкәрлеген көйләүҙә ярҙам итмәй ҡалмаҫ. Йөҙөмдән төнәтмәһен ҡулланыу йөрәк-ҡан тамырҙары системаһы һәм бауыр ауырыуҙарын иҫкәртеүгә булышлыҡ итә. Йөрәкте нығытыу, организмды насар холестериндан таҙартыу, эсте йомшартыу өсөн табиптар ҙа иртән бер ус йөҙөм ашарға тәҡдим итә. Ә уның төнәтмәһе тағы ла файҙалыраҡ, сөнки ҡайнаған һыуҙа емештәге шәкәр күләме әҙәйә...\nЭҫелә ашарға һыуыҡ аш!\nЭҫе көндәрҙә һыуыҡ ризыҡтар бик танһыҡ: еңел генә әҙерләнә торған аш - кефирҙа окрошка тәҡдим итәбеҙ. Әлбиттә, һәр хужабикә уны үҙенсә эшләй, кемдер кеүәҫтә, кемдер эремсек һыуында ла әҙерләй. Ә кефирҙағыһы өсөн түбәндәге аҙыҡ-түлек кәрәк буласаҡ: Һыйыр итенән эшләнгән өс сосиска, 600 мл кефир, 300-350 мл газлы минераль һыу, 300 грамм картуф, өс йомортҡа, 150 грамм редис, бер ҡыяр, укроп, йәшел һуған һәм тәменсә тоҙ, борос. Картуфты яҡшылап йыуып, бешереп алабыҙ, шулай уҡ йомортҡа һәм сосискаларҙы ла...\nҠарағай һеркәһен нисек йыйырға?\nБөгөн халыҡ дауаһына, тәбиғәт шифаларына иғтибар арта бара. Ҡарағай һеркәһенең файҙаһы тураһында урманлы төбәктәрҙә йәшәгәндәрҙең ишеткәне, бәлки, ҡулланғаны ла барҙыр. Уның составының ни ҡәҙәр бай, файҙалы булыуын интернет сайттарҙан һәр кем табып уҡый ала. Бөгөн һеҙҙең иғтибарға Аҫылбикә Мәжитованың яҙмаһын тәҡдим итәбеҙ. “Ҡарағайҙың сәскә атҡанын күргәнегеҙ бармы? Мин нисә көн инде ҡарауыллайым, ошо мәлде үткәреп ебәрмәйем, тип. Бына ҡулымда - әле етлегеп етмәгән ҡарағай бөрөһө. Элегерәк бер нәмәнән дә ҡурҡмай урман-ҡырҙа йөрөй ҙә ята инем...\nҠайын япрағының шифаһын күрегеҙ!\nҠайын япрағының шифаһын халыҡ борон-борондан белгән һәм киң ҡулланған. Уны ағас япраҡ ярған мәлдә – май айында, июнь башында йыйырға кәңәш итәләр. Ҡайын япрағы – бик яҡшы антисептик, шулай уҡ ул елһенеүгә ҡаршы тороу, һейҙек ҡыуыу, шешенеүҙе бөтөрөү, организмдан шлактарҙы сығарыу һәләтенә эйә. Сама белеп эскәндә, төнәтмәнең кире эҙемтәләре юҡ. Йәш япраҡтан әҙерләнгән төнәтмә эсәктәге ҡорттарҙан (лямблиоз) арынырға ярҙам итә. Бының өсөн 10-15 бөртөк япраҡты эҫерәк һыуҙа сайып, стаканға һалығыҙ һәм өҫтөнә 200 мл ҡайнар һыу ҡойоғоҙ...


Иҙелбаев Ғ. З. — Бөйөк Ватан һуғыш ветераны, БАССР-ҙың атҡаҙанған уҡытыусыһы;\nТимеров Азамат Камил улы — (14 февраль 1969) — Хөсәйен Әхмәтов исемендәге Башҡорт дәүләт филармонияһы йырсыһы, Башҡортостан Республикаһының халыҡ артисы (2006);\nСалауатов Альберт Рәфҡәт улы — Башҡортостан Республикаһының атҡаҙанған артисы;\nСеменовка руднигында шулай уҡ элекке Түбә руднигы идаралығы директорҙары Атанғолов Абдрахман Ғәлим улы һәм Ғәйнуллин Фәрүәз Әхмәҙи улы эшләгәндәр.\nhttps://ba.wikipedia.org/w/index.php?title=Семеновка_(Баймаҡ_районы)&oldid=847643 ҡабул ителгән\nПоследний раз редактировалась 17 ноябрь 2018 в 06:54\nБыл бит һуңғы тапҡыр 06:54 17 ноябрь 2018 үҙгәртелгән.


Шаулап- гөрләп уҙҙы премьера !\n22, 23 ноябрҙә Театрыбыҙҙа Таңсулпан Ғарипованың башҡорт халыҡ эпосына нигеҙләнеп ижад ителгән «Маҡтымһылыу, Әбләй һәм Ҡара юрға» мюзиклының премьераһы үтте. Спектаклдең режиссеры — Олег Ханов. Композиторы — Урал Иҙелбаев. Рәссамы — Альберт Нестеров. Балетмейстеры — Сулпан Асҡарова.\nХалыҡ фекеренсә, көтөп алған, театр өсөн дә, тамашасы өсөн дә яңылыҡ булған, яңы жанрҙа ҡуйылған тамаша- мюзикл, ысынлап та, күңелдәргә үтеп инерлек моңло, сағыу, юморға бай, тулҡынландырғыс булды. Тамашасы, спектаклде башынан аҙағынса бер тында ҡарап, берсә йылмайҙы, берсә шатланды. Музыка, йырҙар, актерҙарҙың оҫта уйыны, зауыҡлы сәхнә костюмдары, заманса биҙәлеш — быларҙың барыһы ла һәр кемгә яҡты хистәр, йылмайыу бүләк итте.\n«Маҡтымһылыу, Әбләй һәм Ҡара юрға» мюзиклы 2013 йыл театр йылъяҙмаһында иң үҙенсәлекле сәхнә күренеше булып ҡалыр, моғайын. Сөнки әҫәр Башҡортостан Республикаһы Президенты гранты ярҙамы менән сәхнә күрҙе һәм бында башҡорт халыҡ йолалары менән хәҙерге заман драматургияһы, музыка, йыр, хореография сәнғәтенең традициялары бер — береһен тулыландырып, күркәм һәм халыҡсан сәхнә әҫәре хасил иткән.\nСпектаклдең идея композицияһы башҡорт халыҡ эпосы “Ҡара юрға” сюжетына нигеҙләнгән. Мюзиклда әҙәм йәнле хайуан — Ҡара юрғаның йәш егет Әбләй менән Маҡтымһылыуҙың бәхете хаҡына ҡылған изгелектәре һүрәтләнә, героик әкиәт, социаль — көнкүреш мотивтары, героизм темаһы, кешеләр араһындағы мөнәсәбәттәр асыҡ сағыла. Тамашасы, тора- бара, был изгелекле йән эйәһенә — ҡыйыу һәм затлы Ҡара юрғаға (Р.Хайсаров) ат тип түгел, ә юғары рухлы кеше тип ҡарай башлай.\nМюзиклды йәштәр ҙә, өлкән тамашасылар ҙа бик йылы ҡабул итте.


Константин Толкачев: «Башҡортостан һайлаусылары тағы ла бер тапҡыр сәйәси әүҙемлек һәм аңлылыҡ күрһәтте» // Сәйәсәт | новости башинформ.рф\nКонстантин Толкачев: «Башҡортостан һайлаусылары тағы ла бер тапҡыр сәйәси әүҙемлек һәм аңлылыҡ күрһәтте»\n11:15, 6 марта 2012 Сәйәсәт\nБашҡортостандың Дәүләт Йыйылышы – Ҡоролтай рәйесе Константин Толкачев республика һайлаусыларын РФ Президенты һайлауҙарының һөҙөмтәләре менән ҡотланы, тип хәбәр иттеләр республика парламентының матбуғат хеҙмәтенән.\n— Тағы ла бер тапҡыр сәйәси әүҙемлек һәм аңлылыҡ күрһәткән, көслө Рәсәй өсөн тауыш биргән Башҡортостан Республикаһы һайлаусыларын ҡотлайым, — тип билдәләне Константин Толкачев. – Был хаҡта тауыш биреү күрһәткестәре һөйләй – һайлаусыларҙың 75 проценттан ашыуы Владимир Владимирович Путин өсөн тауыш биргән. Башҡортостан граждандары сираттағы тапҡыр өлгөргәнлеккә һынау тотто.\nБашҡортостан парламенты спикеры һайлаусыларҙың аныҡ һәм асыҡ сәйәси позицияһына ҡарата ҡәнәғәтлек белдерҙе. Улар буш вәғәҙәләргә ышанмай, программаһының аныҡлығы һәм ҡуйылған бурыстарҙы тормошҡа ашырыуҙың ысынбарлыҡҡа тап килеүе менән йәлеп иткән кандидат өсөн тауышын бирҙе.\n— Владимир Путин матбуғатта баҫылып сыҡҡан мәҡәләләрендә ил халҡын киләһе тиҫтә йылдарға өҫтөнлөклө үҫеш йүнәлештәре менән таныштыра алды, — тип һыҙыҡ өҫтөнә алды Константин Толкачев. – Владимир Путин Рәсәйҙәге сәйәси системаның үҙгәрештәргә мохтаж булыуын яҡшы аңлай. Улар замандың яңы талаптарына яуап бирергә тейеш. Һуңғы башланғыстарҙың барыһы ла — йәмәғәт берекмәләрен һәм партияларҙы теркәү тәртибен ябайлаштырыу, губернаторҙарҙы һәм муниципаль берәмек башлыҡтарын туранан-тура һайлауға күсеү һ.б. — йәмәғәтселек тарафынан хупланды.\nВладимир Путиндың демократияны өлгөрөп еткән мәсьәләләрҙе хәл итеү өсөн иң ҡулай алым булараҡ ҡабул итеүе мөһим. Граждандар йәмғиәтенең ярҙамына таянып, демократик процедураларҙы файҙаланып ҡына уҙған быуаттың 90-сы йылдары ҡалдыҡтарын, коррупцияны еңеп сығырға, заманса суд системаһын ойошторорға мөмкин, тип асыҡтан-асыҡ әйтә ул.\nБашҡортостан Республикаһы һәм уның күп милләтле халҡы өсөн Владимир Путиндың милли республикаларға мөнәсәбәте лә оло әһмиәткә эйә. Ул федерализм мәсьәләләренә ыңғай һәм дөрөҫ ҡарашта, Рәсәй өсөн мөһим булған был мәсьәләлә Үҙәк менән төбәктәрҙең вәкәләттәре тигеҙлегенең әһәмиәтен яҡшы аңлай.\nБР Дәүләт Йыйылышы – Ҡоролтай рәйесе граждандарҙы Путиндың программаһын тормошҡа ашырыу буйынса әүҙем һәм ижади эшмәкәрлеккә саҡырҙы.\n— Пландарыбыҙ тормошҡа ашһын өсөн, барыбыҙ ҙа бергәләп эшләргә тейешбеҙ, — тип билдәләне Константин Толкачев.


28 июндә Өфөлә, «Торатау» конгрес-холында, V Бөтә донъя башҡорттары ҡоролтайы үҙ эшен башланы.\nБында 500-ҙән ашыу Башҡортостан Республикаһынан, Рәсәй субъекттарынан һәм башҡа АҠШ, Швейцария, Голландия, Монако, Израиль, Латвия кеүек илдәрҙән делегат ҡатнаша.\nV Бөтә донъя башҡорттары ҡоролтайының көн тәртибендәге иң мөһим мәсьәлә булып Башҡорт халҡының үҫеш стратегияһының концепцияһын раҫлау торҙо. Бынан тыш, халыҡ тормошоноң хәҙерге осорҙағы төп йүнәлештәренә баһа бирелде һәм аныҡ проекттарҙы һәм программаларҙы тормошҡа ашырыу буйынса мөрәжәғәттәр эшләнде.\nПленар ултырыштан һуң түбәндәге темалар буйынса һигеҙ секция эшләне: белем биреү һәм кадрҙар, башҡорт теле, тарих һәм милли кемлек, демография һәм һаулыҡ һаҡлау, медиа һәм киң мәғлүмәт саралары, мәҙәниәт һәм сәнғәт, бизнес һәм кооперация, төрлө төбәктәрҙә йәшәүсе башҡорттар.\nЙыйындың һуңғы көнө Ишембай районында Торатау итәгендә үтәсәк, унда делегаттар «Торатау йыйыны» республика фольклор байрамында ҡатнашасаҡ. Уның сиктәрендә Ҡоролтайҙың яңы башҡарма комитеты ултырышын һәм стратегияны тормошҡа ашырыу буйынса киң эшсе төркөмдәренең йыйлышын үткәреү ҡарала.


Башҡортостан Президенты ҡатнашлығы арҡаһында Лабановтар ғаиләһе өс игеҙәк балалары өсөн фатир аласаҡ // Йәмғиәт | новости башинформ.рф\nБашҡортостан Президенты ҡатнашлығы арҡаһында Лабановтар ғаиләһе өс игеҙәк балалары өсөн фатир аласаҡ\n9:30, 12 мая 2011 Йәмғиәт\nАлександр һәм Гөлнара Лабановтар ғаиләһе менән килеп тыуған хәлде Башкортостан Президенты шәхсән үҙе тикшерергә булды. Быйыл март айында Лабановтарҙың өс игеҙәк балаһы тыуған. Әммә ғаилә игеҙәк балалар тапҡан осраҡта бирелергә тейешле фатирҙы ала алмай.\nБарыһына ла Александрҙың эш хаҡы сәбәпсе, сөнки уның арҡаһында ғаиләнең һәр ағзаһына алты мең һумдан тура килә. Был илдә билдәләнгән йәшәү минимумынан яҡынса бер меңгә күберәк.\nҺөҙөмтәлә Лабановтарға һөт кухняһы, торлаҡ-коммуналь хеҙмәттәргә түләү буйынса субсидиялар, юл йөрөүгә ташлама билдәләнмәй. Әммә шул уҡ мәлдә ғаиләнең сабыйҙарҙы туҡландырыуға айына яҡынса 12 мең һум аҡсаһы китә. Һәм был башҡа төрлө сығымдарҙы, ике кредитты иҫәпкә алмағанда, әйткәндәй, уларҙың береһе экстракорпораль аталандырыу процедураһын үткәреү өсөн алынған булған.\n— Өс игеҙәк тыуған өсөн фатир бирелеүе тураһында программа барлығын белгәс, бик шатланғайныҡ. Инстанциялар буйлап йөрөй башланыҡ. Барыһын да закон буйынса, йәмәғәтселек иғтибарын йәлеп итмәй, тауыш-тынһыҙ эшләргә теләнек. Ләкин бер ерҙә лә аңлау тапманыҡ. Һәм шуға күрә ярҙам һорап Башҡортостан Президенты Рөстәм Хәмитовҡа мөрәжәғәт иттек. Проблемабыҙ хаҡында уның блогына яҙҙыҡ, — тип хәбәр итте «Башинформ» агентлығына ғаилә башлығы Александр Лабанов.\nРеспублика Президенты Рөстәм Хәмитов битараф ҡала алмай. Ул Александр һәм Гөлнара Лабановтарҙың ғаиләһендә булып, йәштәр менән сәй өҫтәле артында килеп тыуған хәлдәр буйынса фекер алышты.\n— Мин барыһын да асыҡлар өсөн килдем. Миңә хәҙер шуны аңларға кәрәк, беҙҙә һеҙҙең кеүек ғаиләләргә системалы ярҙам йыйылмаһы, социаль ярҙам саралары бармы? Һеҙҙең ғаиләгеҙ өлгөһөндә был хәлдәрҙе асыҡларға тырышасаҡбыҙ. Һеҙ нимә алдығыҙ, нимәгә дәғүә итә алаһығыҙ, ә нимәгә юҡ. Мин һеҙҙең кеүек ғаиләләргә ташламалар биреү мәсьәләһе буйынса тиҙ арала ҡарар ҡабул итергә кәрәк тип иҫәпләйем. Әлбиттә, быға ваҡыт талап ителәсәк, әммә был эште барыбер башларға кәрәк, — тип иҫәпләй Рөстэм Хәмитов.\n— Ҡала һеҙгә әле үк «Көньяҡ» биҫтәһендәге Заһир Исмәғилев урамынан ҙур дүрт бүлмәле фатир бирергә әҙер, — тип дауам итте Президент. — Был мәсьәлә хәл ителгән. Фатир әҙер. Ләкин мин эштәрҙе асыҡларға тейеш. Һеҙгә фатир биргәс, һеҙҙең әле йәшәгән ике бүлмәле фатирығыҙ үҙегеҙгә ҡаласаҡмы? Йәки киреһенсә, һеҙгә дүрт бүлмәле фатир түгел, ә ике бүлмәлеһе кәрәктер? Бер һүҙ менән әйткәндә, нисек яҡшыраҡ буласағын һеҙҙең менән һөйләшеп асыҡларға кәрәк. Шулай булғас, ашыҡмайыҡ, асылда, ҡарар ҡабул ителгән инде. Ә нескәлектәрен һуңыраҡ тикшерербеҙ. Иң мөһиме, барыһын да һеҙҙең ғаиләгә уңайлы булырлыҡ итеп эшләргә.\nТеги: бр президенты, ғаилә, социаль яҡлау


Ағайымдың үлем хәбәрен әсәйем баҫыуҙа эштә ишетә, ләкин уны яҙғы сәсеү эшенән ҡайтармай тотҡарлайҙар. Ундай ауыр ваҡытта ниндәй ҡанһыҙ етәксе булырға кәрәктер. Ғәзиз балаһын һалҡын ер ҡуйынына һалып, ҡара ҡайғыға батҡан әсә йөрәге нисек түҙгәндер?!\nРизыҡ йөрөтә кешене, ти ололар. Шулайҙыр, яҙмыш та йөрөтә торғандыр. Әсәйем Хәмитова Хәтижә Ғиса ҡыҙы Баймаҡ районы Буранбай ауылынан. Үрҙә әйтелгәнсә, яҙмыш алдан юралған, күрәһең, өс йәшендә Рәхимә апаһы йәшәгән Ғәҙелбай ауылына килә, еҙнәһе Дәүләтбаев Төхвәтулла Әбүбәкер улы уны үҙҙәрендә йәшәргә күндерә. Матур тәрбиә алып, тиҫтерҙәре Гөлнәзирә, Орхоя менән уҡырға төшә. Еҙнәһе үҙ фамилияһына яҙҙыра, шулай итеп ул Дәүләтбаева Хәтижә Ғиса ҡыҙы булып китә. Дүртенсе класты тамамлағас, быуындары ла нығынып өлгөрмәгән ҡыҙ бала атлы эш яратам тип, еңмешләнеп ул ваҡытта ойошторолған "Кубань" колхозына эшкә сыға. Пар ат егеп колхоз малына ҡырҙан бесән ташый. 1938 йылда Рысбаев Әнүәр Исмәғил улына кейәүгә сыға. Килен булып төшкән йортта уны тағы бер һынау көтә: ҡәйнәһе үгәй, өҫтәүенә һуҡыр була. Эшкә тилбер килен күберәк донъя мәшәҡәтенә сума, үҙе үҫкән ғаиләлә әҙәп һәм кешелеклелек һаҡбаҡтарын күңеленә ныҡ һеңдерә ул. Өс йылдан ыжғыр буранлы февраль айында ғаиләгә ҡот булып улы Әхтәм тыуа. Колхоз эшендә лә, йортта ла донъя йөгөн тигеҙ тартып, ғаилә нығына.\n1941 йылдың 22 июнендәге һуғыш хаҡындағы хәүефле хәбәр бөтәһен дә үҙгәртә. Әхтәмдең атай тип теле асылған мәлдә генә ҡәҙерле кешеһе фронтҡа алына, еҙнәһе, мал табибы булғанлыҡтан, бронь бирелеп, һуңғараҡ, 1943 йылда һуғышҡа инә. Бер эштән дә ҡурҡмаған, үҙ тырышлығы менән бол йыйып, донъя көтә әсәйем, сабыйын да, ҡәйнәһен дә ҡарай.\n--Бөтәһе лә фронт өсөн!--тигән ил саҡырыуын бөтә йөрәге менән тоя әсәйем һәм ниндәй генә эш ҡушылһа ла намыҫ менән ихлас башҡара. 1942 йылдан башлана иң ауыр эштәр, сөнки ауылда ҡарт-ҡоро, бала саға һәм ҡатын-ҡыҙҙар ғына ҡала. Бына ошондай мәлдә кемдең кем икәнлеге һынала. Әсәйем һәм Азаматова Мөхтәрәмә апайға Магнит ҡалаһынан яғыулыҡ ташыу бурысы йөкмәтелә. Әсәйем һөйләүенсә, улар пар аттар егеп, ауыр мискәләрҙе арбаға нығытып, Ирәндек тауҙарын артылып бер аҙналыҡ юлға сығалар. Тәүге йылда ҡыйын була, әлбиттә, ләкин һынатырға хаҡтары юҡ ҡатындарҙың, ауылда халыҡ көтә. Шулай нығына улар, бөгөн йылдар аша һоҡланыу ҙа, ғорурланыу ҙа тыуҙыра күңелемдә батыр әсәләр, йөрәгем күкрәп ситлегемә һыймағандай, улар яҙмышы өсөн һыҡрай, әрней.\nИҫәнғолов Бөғәҙәт олатай фронтҡа киткәндә һеңлеһе Гөлнәзирә апайға тракторын ҡалдыра, Солтангәрәева Орхоя апай ҙа тракторсыға уҡып ҡайта. Ике йәш кенә ҡатын-ҡыҙ көндө төнгә ялғап эшләй, ләкин яҙғы сәсеү үҙен көттөрмәй, ерҙе йәһәтләп эшкәртергә кәрәк. Әсәйем үгеҙ егеп ер һөрөргә сыға, ә кистәрен ултырып күңел йылыһы ҡушып бәйләнгән ойоҡбаштар, бирсәткә-бейәләйҙәр фронтҡа оҙатыла.\n1943 йылдың февралендә ағаһын да фронтҡа алалар. Ул береһенән-береһе бәләкәй биш балаһын әсәйемә һәм Рәхимә инәйемә ҡалдыра, сөнки әсәләре вафат була. Бер йөрәккә күпме яҙмыш һыйған, аптырарлыҡ та, һоҡланырлыҡ та! Тормош бер кирегә китһә, китә бит ул, әсәйемдең ҡустыһы Хәмитов Хөбулла ла фронттан ауыр яраланып ҡайтып төшә, ғаиләлә туғыҙ кеше булып китә. Етем илаһа, ер-һыу илар, тигән халыҡ аҡылын күңелендә йөрөтә әсәйем һәм ғаиләһендә иң өлкәне булараҡ, тағы ла сәмләнеп эшләй, биш етемде ҡаҡмай-һуҡмай, рәнйетмәй үҫтерә. Тормошто, йәшәүҙе яратҡан рухлы быуын, бер-береһенә хөрмәт менән ҡараған, бер телем икмәкте, нормаға бирелгән 200 грамм һолоно бүлешкән туғандар осоро булып тарихта ҡала ул йылдар. Бына ҡайҙа әсә батырлығы, ошо булыр минең еңеүсем!\nӘкренләп фронттан ҡыуаныслы хәбәр ишетелә, халыҡтың күңеле йылына. Көндө төнгә ялғап эшләй әсәйем. Тылдағы хеҙмәт фиҙакәрлеге өсөн миҙал менән наградлана. Эйе, әсәйем--тылдағы еңеү һалдаты. Ул -- рухи ныҡлыҡ, тоғролоҡ һәм сабырлыҡ өлгөһө, уның өсөн бар нәмәне юғары - аҡыл, әҙәп, хеҙмәт, намыҫ - уның арҡа үҙәге. Ил күтәргәнде күтәрә алған оло йөрәкле әсә.\nБөйөк Еңеүҙе баҫыуҙа ер һөрөп йөрөгәндә ҡаршылай ул. Бер йылдан атай ҙа фронттан ҡайта, ә еҙнәһе - Дәүләтбаев Төхвәтулла яу ҡырында хәбәрһеҙ юғала. Атай ҡайтырҙан бер ай элек ( 1946 йылдың май айы) ағайым Әхмәт ҡапыл ғына вафат була. Ағайымдың үлем хәбәрен әсәйем баҫыуҙа эштә ишетә, ләкин уны яҙғы сәсеү эшенән ҡайтармай тотҡарлайҙар. Ундай ауыр ваҡытта ниндәй ҡанһыҙ етәксе булырға кәрәктер. Ғәзиз балаһын һалҡын ер ҡуйынына һалып, ҡара ҡайғыға батҡан әсә йөрәге нисек түҙгәндер?! Шәхси тормошо ла ауыр һынау кисерә, ире икенсе ҡатынды һайлай. 1947 йылдың ғинуарында йөрәк аҫтында мине йөрөткән әсәкәйем бар ғорурлығын һаҡлап яңғыҙ ҡала, ә май айынды мин донъяға ауаз һалам. Ирекһеҙҙән, шағирә Зөһрә Ҡотлогилдинаның шиғри юлдарын хәтеремдә йөрөтәм.\nҺуғыштан һуң тыуған бер бала мин\nҺағыш төҫө таныш, бик таныш.\nТыуғансы уҡ атайымдан айырып,\nНиҙәр татытманы был тормош.\nҺуғыштан һуң да аяуһыҙ ҡыйратылған, емертелгән илебеҙҙе аяҡҡа баҫтырыу, ҡайтанан төҙөү халҡым өсөн тағы бер һынау йылдары була. Әсәйемде, Азаматова Мөхтәрәмә апайҙы, Беренсе Этҡолдан Хисмәтуллина Маһинур апайҙы Бөрйәнгә ағас ҡырҡырға ебәрәләр. Әсәйем һөйләгәндәрҙән: "Мөхтәрәмә менә мәғрүр ҡарағайҙарҙы ҡул бысҡыһы менән йығыр алдынан икебеҙ ике яҡтан ҡосаҡлап ҡарайбыҙ, ҡулдарыбыҙ бер-береһеҙгә етмәй торғайны". Ауыр эш, уйлап ҡараһаң, ҡатын-ҡыҙҙың көсө лә етмәҫ кеүек. Ауыр ағас аҫтында ҡалып имгәнгән кешеләр ҙә була. Әсәйемә Хоҙай Тәңре ҡеүәт биреп, етемдәр, үҫеп килгән ҡыҙсығы хаҡына бәлә-ҡазаларҙан ҡурсалаған күрәһең, бер йылдан ауылға ҡайта ул. Хеҙмәттә үтте әсәйемдең бар ғүмере. 25 йыл дауамында колхоздың алдынғы һауынсыһы булды. Әсе тир, хәләл көс менән йәшәргә, икмәк ҡәҙерен белергә, тыуған ереңде яратырға, ғәмле һәм сәмле булырға унан өйрәндек.\nӘсәйем - хеҙмәт ҡаһарманлығы күрһәткән, исемдәрен үлемһеҙ йыр иткән быуын вәкиле. Фиҙакәр хеҙмәте юғары баһаланды. В.И.Лениндың тыуыуына 100 йыл миҙалы, Бөйөк Еңеүҙең юбилей миҙалдары, хеҙмәт ветераны миҙалы, Хеҙмәт Ҡыҙыл Байраҡ ордены менән наградланды. Маҡтау ҡағыҙҙары, ҡиммәтле бүләктәр бирелде.\nБашҡортостаныбыҙҙың 100 йыллығы айҡанлы Беренсе Этҡол урта мәктәбендә үткәрелгән тәрбиә сәғәтенә әсәйем хаҡында һөйләүемде һорап осрашыуға саҡырҙылар. Оло ғорурлыҡ менән барҙым. Күңелем үҫте, илен, халҡын яратҡан, хеҙмәт һөйгән әсәйемдең ҡыҙы булыуым менән сикһеҙ ғорурландым. Ауыр эш, күрелгән михнәт, күңел ғазабы, яңғыҙ донъя йөгөн тартыу әсәйемдең рухын һындырманы, түҙемлелеге саҡма таштай ныҡ булды, барына ҡәнәғәт булып, юғын бар итеп, аҡыл менән йәшәй белде. Һоҡланам, ғорурланам! Һин--минең еңеүсем!\nӘсәйем бәхетле өләсәй булды, ейәнсәрҙәрен үҫтереште, ике бүләһен күреү бәхетен дә татыны. 2007 йылда 85 йәшендә баҡыйлыҡҡа күсте.\nБыйыл 75-се Еңеү яҙын ҡаршы алдыҡ. Һуғыш һәм тыл ветерандары ауылыбыҙҙа арабыҙҙа юҡ инде. Һәр кемдең йөрәгендә уларҙың исемдәре, күрһәткән батырлыҡтары уйып яҙылған. Уларҙы оноторға беҙҙең хаҡыбыҙ юҡ. Атай-олатайҙарыбыҙға, әсәй-инәйҙәребеҙгә лайыҡлы, рәхмәтле булып йәшәйек! Йырҙа йырланғанса:


«Мин яратам һине, Рәсәй!» Бөтә Рәсәй йәштәр фестивале: жюриҙа — Элвин Грей, лауреат — Өфөнән Магуля Мезинова // Мәҙәниәт | новости башинформ.рф\n«Мин яратам һине, Рәсәй!» Бөтә Рәсәй йәштәр фестивале: жюриҙа — Элвин Грей, лауреат — Өфөнән Магуля Мезинова\n17:31, 14 декабря 2017 Мәҙәниәт\n«Башҡорт-татар эстрадаһының популяр йырсыһы Элвин Грей (Радик Юлъяҡшин) Сочиҙа «Мин яратам һине, Рәсәй!» Бөтә Рәсәй йәштәр музыка фестивале жюрийы составында эшләне.\nҺуңғы этапта төрлө төбәктәрҙән килгән финалсылар сәхнәгә сыҡты. Улар араһында ситтән тороп һайлап алыу турын һәм өҫтәмә һынауҙарҙы үткән яңғыҙ башҡарыусылар һәм коллективтар бар ине. Быйыл 18-30 йәшлек ҡатнашыусыларға уҡыусылар ҙа ҡушылды.\nБашҡортостандан Магуля Мезинова менән Юлиә Бойконың (Мәскәү) дуэты икенсе урын яуланы һәм «Мин яратам һине, Рәсәй!» Бөтә Рәсәй йәштәр музыка фестивале финалы еңеүселәренең береһе булды. Ҡыҙҙар «В моей России» тигән йырҙы башҡарҙы. Йәш артистар «Таврида» Бөтә Рәсәй йәштәр мәғариф форумында танышҡан, һуңынан аралашыуҙан тыш, берлектәге ижадтарын дауам итергә хәл иткән.\n«Йырыбыҙҙы киң аудиторияға тәҡдим итә алыуыбыҙ менән бәхетлебеҙ!» — тип билдәләне Магуля Мезинова.\nСығыш яһаусыларҙы музыка өлкәһендәге эксперттар — Денис Гладкий һәм Александр Новиков («Интонация» төркөмө), режиссер Дмитрий Литвиненко, актриса Мария Әхмәтйәнова, DJ Feel (Top 100 world DJs), йырсы Екатерина Ковская, композитор Юлиана Донская, музыкант Владимир Ермолов (Вова Че Морале) һәм башҡалар баһаланы. Улар араһында Радик Юлъяҡшин да бар ине, ул «Өфө» тип яҙылған футболка кейгәйне.\nТеги: музыка фестивале, поп-музыка, Радик Юлъяҡшин


Батырҙарҙы онотмайыҡ » Башҡортостан гәзите | Газета Башкортостан на башкирском языке\nБашҡортостан гәзите » Рухиәт » Батырҙарҙы онотмайыҡ\nБөйөк Ватан һуғышының ҡаһарман батырҙарының береһен йыш иҫкә алам. Генерал-майор Ғәлийән Ғәлиев ул. Мин оҙаҡ йылдар Мишкә районы эске эштәр бүлегенә етәкселек иттем. Хаҡлы ялға сыҡҡас, ойошманың тарихын фәнни яҡтан тикшереп, “Мишкә районының эске эштәр бүлеге тарихы” исемендәге китап баҫтырып сығарҙым. Бына ошо эш ваҡытында Бөйөк Ватан һуғышы ҡаһарманы, Совет Армияһының генерал-майоры Ғәлийән Шәйхетдин улы Ғәлиев тигән исемгә тап булдым.\nУл 1905 йылда Оло Шаҙы ауылында тыуа. Бик иртә етем ҡала. Үҫә төшкәс, Себер яҡтарында “бәхет” эҙләп йөрөй. Тыуған ауылына һағыныу тойғоһо кире йәнтөйәккә ҡайтара.\nТырыш малайҙы тиҙҙән комсомолға алалар. Уҡыу теләге ҙур икәнен күреп, уны юллама менән Ҡазандағы юғары уҡыу йортона оҙаталар. Тырышып белем ала егет. Уҡыуын тамамлап ҡайтҡас, уны башта район комсомол ойошмаһына, артабан партия комитетына эшкә тәғәйенләйҙәр. Ошо ваҡытта егеттең хеҙмәтен республика етәкселәре лә күреп, ВКП(б)ның башҡорт Өлкә комитеты секретары итеп ҡуялар.\nБөйөк Ватан һуғышы башланғас, башҡалар менән бергә Ғәлийән Ғәлиев тә 1941 йылда Ҡыҙыл Армия сафына алына. Ул яуҙың аҙағына тиклем һалдаттарҙы бөтә кәрәк-яраҡ менән тәьмин итеү бүлегендә уңышлы хеҙмәт итә.\nҺуғыш барышында Ғәлийән Шәйхетдин улы юғары вазифаларҙы үтәй, уны 3-сө Украин фронтының Хәрби Совет ағзаһына тиклем үрләтәләр. Генерал-майор дәрәжәһенә лайыҡ була. Батырлыҡтары өсөн Хәрби Ҡыҙыл Байраҡ, Кутузов, Ҡыҙыл Йондоҙ, I дәрәжә Ватан һуғышы ордендары һәм миҙалдар менән бүләкләнә.\nҺуғыштан еңеп ҡайтҡас, Ғәлийән Шәйхетдин улы КПСС-тың Башҡортостандағы Өлкә комитетында бүлек мөдире, Министрҙар Советы рәйесе урынбаҫары булып эшләй. Әммә уның уңышына көнләшеүселәр ҙә табыла. Уның талапсанлығына риза булмағандар ярҙамында ғәйепләп, 15 йылға Себергә оҙаталар.\nҒ. Ғәлиев Н.В. Ворошиловҡа (ул ваҡыттағы СССР Верховный Советы президиумының рәйесе) барыһын да аңлатып хат яҙа.\nҺөҙөмтәлә СССР Юғары суды эште яңынан ҡарап, уны аҡлай. Ғ. Ғәлиев дүрт айҙан һуң Өфөгә ҡайтып төшә. Артабан республика типографияһы директоры, “Башкинопрокат” етәксеһе булып эшләй.\nӘммә һуғыш яралары, төрмәлә булыуы эҙһеҙ ҡалмай. Сирләп китеп, операцияны күтәрә алмай вафат була.\nИҫәпләп ҡараһаң, һәр районда ла шундай генералдар юҡ. Ошондай дәрәжәгә еткән Башҡортостандың батыр улын – Ғәлийән Шәйхетдин улы Ғәлиевте – иҫтә тоторға, ҡаһармандарыбыҙҙы онотмаҫҡа бурыслыбыҙ.\nАвтор: Рауил ЯЛСИН, һуғыш һәм хеҙмәт ветераны


6 Август 2019, 09:55\nИке килендәш Сибайға бикәстәренә ҡунаҡҡа бара. Бер төн йоҡлағандан һуң, икенсе көн ҡайтырға булалар. Иртәнсәк бикәстәре эшкә китер алдынан еңгәләренә: “Бына фатир асҡысы, ҡайтыр булһағыҙ, ишекте бикләп, асҡысты күрше бабайға ҡалдырып китерһегеҙ, уға әйткәнмен”,—ти.\nИке килендәш Сибайға бикәстәренә ҡунаҡҡа бара. Бер төн йоҡлағандан һуң, икенсе көн ҡайтырға булалар. Иртәнсәк бикәстәре эшкә китер алдынан еңгәләренә: “Бына фатир асҡысы, ҡайтыр булһағыҙ, ишекте бикләп, асҡысты күрше бабайға ҡалдырып китерһегеҙ, уға әйткәнмен”,—ти. Бикәстәре эшкә китә. Күп тә үтмәй ике килендәш ауылға ҡайтыр өсөн вокзалға йыйына. Ишекте бикләйҙәр ҙә, бикәстәре әйткәнсә, асҡысты күрше бабайға ҡалдырырға булалар. Тик подъезда аптырауға ҡалалар. Унда бер түгел, ике ишек, ә былар ҡайһы ишекте туҡылдатып, асҡысты ҡалдырырға белмәй. Шулай ҙа бер ишеккә шаҡыйҙар. Фатирҙан оло ғына бер бабай сыға. Килендәштәр бабайға:”Закрой дверь”,—ти. Бабай ишеген ябып инеп китә. Килендәштәр бер-береһенә аптырап ҡарап тора ла, моғайын, бабай һаңғырауҙыр тип, ишекте нығыраҡ туҡылдаталар. Ишектән йәнә баяғы бабай сыға. Был юлы инде ҡатындар, бабай йәнә ишетмәй ҡуймаһын тигәндәй, ҡысҡырып:”Закрой дверь”,—тип һөрәнләйҙәр. Хатта подъезд яңғырап китә. Ҡатындарҙың яу һалып ҡысҡырыуҙарына бабай яурынын ғына һикертә лә, ишеген шарт ябып инеп китә. Ошо инеүенән һуң, ауыл ҡатындары күпме генә ишекте туҡылдатмаһындар, яу һалып ҡысҡырмаһындар, бабай башҡаса ишеген асмай. Шул ваҡыт күрше ишек асылып китә лә унан икенсе бабай килеп сыға. Ҡатындарҙың аптырап тороуҙарына көлөмһөрәп: “Это я должен был запереть за вами дверь”,—ти. Ҡатындар эштең ниҙәлеген аңлап ҡалып, тиҙ генә ҡулдарындағы асҡысты бабайға тоттороп, подъездан сығыу юлын ҡарай. Вокзалға барып, кәрәкле автобусҡа ултырып, ауылдарына ҡайтып китәләр. Күп тә үтмәй өй телефонына Сибайҙағы бикәстәре шылтырата. –\n—Һеҙ ниңә минең күрше бабайҙарҙы аптыратып бөткәнһегеҙ? Эштән ҡайтһам, бер-бер артлы ике бабай эйәртенешеп килеп инде. Береһе: “Һиңә кемдәр килгән ул, ишекте астыралар, асһам, закрой ҙа, закрой тип яптыралар”,—ти.\nОшо хәлдән һуң "Закрой дверь" тигән лаҡап беҙҙең ғаиләләлә йыш ҡулланыла.


Көттөк, күрҙек, ҡыуандыҡ » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Әҙәбиәт » Көттөк, күрҙек, ҡыуандыҡ\nКөттөк, күрҙек, ҡыуандыҡ 23.10.2018 // Әҙәбиәт\nЯңы театр миҙгелен тамашасы һәр ваҡыт түҙемһеҙлек менән көтөп ала. Салауат ҡалаһы халҡының да спектаклдәргә нисек һыуһағанын залда бер генә буш урындың булмауынан аңларға мөмкин ине.\nБыл юлы миҙгел Эсфир Йәһүҙиндың “Көтмәгәндә булған хәл” комедияһы менән асылды. Уны сәхнәгә режиссер Илдар Вәлиев ҡуйҙы. Тамашасы актерҙар менән бергә янып көйҙө, шатланды, уйланды.\nПремьера тамамланғас, тамашасылар менән әңгәмә ҡороу мөмкин булды. Роза менән Рәйес Бикмөхәмәтовтар – 70 йәште уҙған оло йәштәге кешеләр.\n– Бик матур булды. Күңелгә бөтмәҫ ял, кинәнес алдыҡ. Дөрөҫөн әйткәндә, театрға бик йөрөгәнебеҙ юҡ ине. Беҙҙе ошондай матур кисәгә балаларыбыҙ саҡырҙы. Актерҙар шул тиклем ихлас, ябай уйнай. Артабан да бында юлды һыуытмаҫҡа уйлап торабыҙ әле, – тине улар, йылмайып.\nБыйыл Салауат башҡорт дәүләт драма театры өсөн айырыуса иҫтәлекле йыл, сөнки ул үҙенең 85 йыллығын билдәләй. Шул йәһәттән тантаналар, ҡотлауҙар дауам итә. Спектакль тамамланғандан һуң, күптәр йылы һүҙҙәр, ихлас теләктәр менән сығыш яһаны. “Салауат” гәзите редакцияһы ла ситтә ҡалманы, йыл башында сәнғәт йортоноң юбилейы айҡанлы иғлан ителгән шиғырҙар конкурсына йомғаҡ яһаны. Унда талантлы апай-ағайҙар теләп ҡатнашып, театрға һөйөүен белдерҙе. Конкурс лауреаттары Гөлсирә Фәйзуллина, Флүрә Хәзиева, Мәйсәрә Хәйерова, Самат Мостафин һәм Мөҙәрис Багаев диплом, бүләктәр алып ҡыуанды.\n– Бөгөн иҫ киткес матур тамашаға шаһит булып, шатланып ултырҙыҡ. Яңы миҙгелдән ошондай уҡ матур, сағыу тамашалар өмөт итәбеҙ. Театр менән гәзит тығыҙ хеҙмәттәшлек итә, коллектив һәр башланғысты күтәреп сыға. Киләсәктә лә берҙәм булайыҡ, бергә ҡалайыҡ, – тине “Салауат” гәзитенең баш мөхәррире Сибәғәт Рахманғолов. Ул шулай уҡ театр директоры Илдар Маннаповҡа, ижади коллективҡа етәкселек иткән Рөстәм Фазыловҡа, әҙәби бүлек мөдире Динә Бәшироваға Рәхмәт хаттары тапшырҙы.\nАвтор: Динә ҒӘЛИЕВА


Яңы уңыш байрамы\n22 Ноябрь 2018, 17:37\nБаҙлыҡ ауылында сыуаш халҡының “Көҙгө сыра” байрамы уҙҙы\nЯң ы уңышҡа бағышланған ҙур сарала Ерекле, Кесе Сиҙәк, Сиҙәкбаш, Киҫтәнле-Ивановка, Михайловка, Ҡушйылға, Киҫтәнле-Боғҙан, Кесе Мәнәүез ауылдары мәҙәниәт йорттары, Баҙлыҡ ауыл күп функциялы мәҙәни үҙәге, Бишбүләк мәҙәниәт һарайы, Кожай-Ыҡ Вершин китапханаһы коллективтары ҡатнашты. Йәрмәкәй районының Түбән Оло Йылға ауылынан “Илем” ансамбле һәм Ырымбур өлкәһенең Абдуллин районы Түбәнге Көрмәзе ауылы Мәҙәниәт йортоноң “Яҡты йыял” ансамбле килгәйне.\nМәҙәни үҙәк фойеһында коллективтар милли сыуаш ризыҡтары менән табын әҙерләнгән, уларҙың муллығынан өҫтәлдәр һығылып торҙо. Шулай уҡ номерланған сыра графиндары ҡуйылғайны. Һәр ҡатнашыусы үҙенә оҡшаған эсемлек өсөн тауыш бирә алды. Милли аш-һыуға жюри баһа бирҙе.\nБоронғо йола буйынса, көҙгө сыра байрамы башланыр алдынан, яңы уңыштан әҙерләнгән эсемлек менән һауытты асыр алдынан, нәҫелдең иң өлкән вәкиле Аллаһы Тәғәләнән хәйер-фатиха һәм киләһе йылға мул уңыш һораны. Унан һуң сыуаш халҡының “Алран кайми” гимны башҡарылды.\nМилли байрамда ҡатнашыусыларҙы район сыуаш Канашы башҡарма комитеты ағзаһы, Ерекле ауыл Советы ауыл биләмәһе башлығы Александр Петров ҡотланы.\nСыра оҫталары үҙ эсемлектәрен тәҡдим итте. Үҙешсән сәнғәт коллективтары ижади номерҙар менән дәртләндереп торҙо.\nКонкурс һөҙөмтәләре буйынса жюри ”Иң яҡшы милли кухня” номинацияһында беренсе дәрәжә дипломды Сиҙәкбаш мәҙәниәт йорто алды, икенсе дәрәжә дипломға Йәрмәкәй райынының Түбән Оло Йылға ауылының Күп функциялы мәҙәни үҙәк коллективы лайыҡ булды. Өсөнсө урын Киҫтәнле-Боғҙан ауылының мәҙәниәт йортона бирелде. ”Иң яҡшы сыуаш эсемлеге” номинацияһында Сиҙәкбаш ауылынан Рәиса Никифарова, Кесе Сиҙәк ауылынан Мария Иванова, Кесе Мәнәүез ауылынан Валентина Селиванова еңеүсе булды. “Кер сари” байрамының Гран прийына Баҙлыҡ ауылынан Галина Дмитриева лайыҡ булды. Еңеүселәрҙе дипломдар менән билдәләп үтелде һәм район мәҙәниәт комитеты исеменән иҫтәлекле бүләк тапшырҙылар. Барлыҡ коллективтар һәм оҫталарҙы район сыуаш Канашының Рәхмәт хаты менән бүләкләнде.\nКөҙгө сыра байрамы милли мәҙәниәттең үҙенсәлеген, халыҡ ғөрөф-ғәҙәттәрен, сыуаш халҡының халыҡ ижадын һаҡлап ҡалыуҙы һәм үҫтереүҙе тағы бер тапҡыр күрһәтте.


Бөрйән районында быйыл яңы белем усағы асыласаҡ - GTRK.TV — Новости Уфы и РБ\nИҫке Собханғол ауылында 550 уҡыусыға иҫәпләнгән мәктәп төҙөлә. Мәғариф учреждениеһы янында 120 урынлыҡ интернат та буласаҡ. Унда күрше ауылдарҙан балаларҙы урынлаштырыу ҡарала. Дүрт ҡатлы бина тулыһынса күтәрелгән, төп өлөшөнөң ҡыйығы ла ябылған. Әле төҙөүселәр спорт залы һәм ашхананың ҡыйығын эшләй. Бынан тыш, улар стеналарҙы йылытыу менән шөғөлләнә. Эстә иһә елләтеү һәм йылытыу ҡоролмалары ҡуйылған, хәҙер ағартыу эштәре ҡала. Белем биреү учреждениеһы урынында элек бер ҡатлы ағас бина булған. Уны һүткәндән һуң, дәрес уҙғарыу өсөн бүлмәләр етмәй башлай. Әле Иҫке Собханғол урта белем биреү мәктәбе уҡыусылары ике сменала уҡырға мәжбүр. Яңы мәктәп төҙөлөшөнә Башҡортостан ҡаҙнаһынан 400 миллион һумдан ашыу аҡса бүленгән. Уны яңы уҡыу йылына сафҡа индереү күҙаллана. Мәктәп-интернат райондың бар мәғариф учреждениеларын да беренсе сменаға күсереү мәсьәләһен тулыһынса хәл итмәйәсәк. Шуға күрә, Иҫке Собханғолда киләсәктә дөйөм белем биреү мәктәбен дә яңыртыу ҡарала. Әле яңы бинаның проекты әҙерләнә.\n12 февраля Йылайырҙа балалар баҡсаһына сират мәсьәләһе хәл ителде


Ишембай ҡурсыулығы — Башҡорт Википедияһы\n«Ишембай» — республика әһәмиәтендәге дәүләт тәбиғәт зоология ҡурсыулығы. Ҡурсыулыҡтың майҙаны 44555 гектар тәшкил итә.\nҠурсыулыҡтың төп профиле — зоология йүнәлеше (хайуандар донъяһын һаҡлау). Мышы, ҡабан, ҡоралай, айыу, төлкө, һеләүһен, бурһыҡ, һыуһар, америка шәшкеһе, дала көҙәне, һары шәшке, йәтсә, йылға ҡондоҙо, ҡуяндар, һуйыр, ҡор, сел, ҡурпысыҡ, ҡырағай һыу ҡоштары һаҡланырға тейеш.\nҠурсыулыҡ биләмәләрендә һөтимәрҙәрҙең 60-ҡа яҡын төрө йәшәй, шуларҙың 55 төрө — һунар итә торған хайуандар, шулай уҡ ҡоштарҙың 190-дан ашыу төрө — һар, төйлөгән, торомтай, ҡыйғыр, ялан көйгәнәге, ҡорға һунар итеүсе ҡарсыға ҡурсыулыҡты төйәк иткән. Ихтиофауна тау йылғаларындағы балыҡтарҙан ғибәрәт: ҡыҙыл балыҡ, бәрҙе, шишмә бағыры, таш аҫты балығы, шамбы һәм башҡалар.\nҠурсыулыҡ Башҡорт АССР-ы Министрҙар Советының 1971 йылдың 19 мартындағы 119-сы һанлы Ҡарары нигеҙендә ойошторола. Башҡортостан Республикаһы Хөкүмәтенең 2005 йылдың 25 авгусындағы 189-сы һанлы Ҡарары менән ҡурсыулыҡ Башҡортостан Республикаһы Тәбиғәтте, урман ресурстарын файҙаланыу һәм тирә-йүндәге мөхитте һаҡлау Министрлығының Башҡортостан Республикаһының айырыуса һаҡланған тәбиғәт биләмәләре Дирекцияһы дәүләт учреждениеһына беркетелә, һәм ул ҡурсыулыҡтың эшмәкәрлегенә етәкселек итергә һәм уны контролдә тоторға бурыслы.\nҠурсыулыҡ хужалыҡ итеү, фәнни һәм мәҙәни йәһәттән ҡырағай хайуандар төрҙәрен һәм улар йәшәгән мөхитте, сиктәш биләмәләрҙә таралыуын, шулай уҡ тәбиғи төркөмдәрҙең бөтөнлөгөн һаҡлау, тергеҙеү һәм уларҙың һанын арттырыу маҡсатында ойошторола.\nҠурсыулыҡ Ишембай районының урман фонды участкаларында һәм ауыл хужалығы тәғәйенләнешендәге ерҙәрендә урынлашҡан.\nУтташ уяһынан көнсығышҡа табан Мәйгәшле-Баш ауылы һыҙаты аша ҡәҙимге урман юлы буйлап Ташбүкән ауылына тиклем, артабан Оло Әрмет йылғаһының ағымы буйынса үргә Оло-Йылға тамағына тиклем, шунан һуҡмаҡ менән Бейәләй Күл ауылы аша төньяҡ-көнсығышҡа һәм артабан көньяҡ-көнсығышҡа табан Сатра уяһына тиклем;\nСатра уяһынан Рәүҙәк йылғаһының уң ярынан ағым буйлап үргә табан, артабан Оло Йылғаның уң ярынан ағым буйлап үргә табан Маҡар урманлығының 25-се кварталының төньяҡ-көнсығыш мөйөшөнә тиклем, артабан шул ул урманлыҡтың 25, 33, 39, 44, 53, 61, 68-се кварталдарының көнсығыш сиге буйлап 68-се кварталдың көньяҡ-көнсығыш мөйөшөнә тиклем;\nМаҡар урманлығының 68-се кварталының көньяҡ-көнсығыш мөйөшөнән был кварталдың көньяҡ сиге буйлап, артабан юл буйлап төньяҡҡа табан Кесе Егән йылғаһын кисеп сыҡҡанға тиклем, шунан ошо йылғаны ағымы ыңғайына һул яҡ ярҙан барырға, артабан Егән йылғаһы буйлап Ғүмәр ауылына тиклем, шунан юл буйлап Васильевка ауылына тиклем;\nВасильевканан юл буйлап төньяҡ-көнбайышҡа, артабан юл буйлап төньяҡ-көнсығыштан Түбәнге Әрмет ауылына тиклем, артабан Бәләкәй Әрмет йылғаһының уң яҡ ярынан ағымы буйлап өҫкә табан Утташ уяһына тиклем.\nБиләмә ҡурсыулыҡ тип иғлан ителгәндән һуң ер, урман һәм һыу объекттарын файҙаланыусыларҙан улар биләгән ер, урман участкалары, һыу объекттары тартып алынмай. Ер, урман, һыуҙы файҙаланыусылар ҡурсыулыҡта урынлаштырылған режимды күҙәтергә, уға йөкмәтелгән бурыстарҙы үтәүҙә һәр төрлө ярҙам күрһәтергә бурыслы. Дәүләт ҡурсыулығы эсендә урынлашҡан ер, урман һәм һыу объекттары хужалары һәм уларҙы файҙаланыусылар, шулай уҡ башҡа физик һәм юридик шәхестәр ҡурсыулыҡта урынлаштырылған айырыуса һаҡ режимын күҙәтергә бурыслы, һәм улар бындағы һаҡлау режимын боҙған осраҡта ҡануниәт алдында яуаплы.\nҠурсыулыҡ биләмәһендә түбәндәге төрҙәге хужалыҡ эшмәкәрлеге тыйыла:\nтөп ҡулланылыштағы урманды тотошлайы менән ҡырҡыу;\nҡондоҙҙар көн иткән йылға һәм һыу ятҡылыҡтары буйында 100 метр киңлектә үҫеп ултырған төп ҡулланылыштағы урман һыҙаттарын тотошлай ҡырҡыу;\nауыл биләмәләре ҡарамағына бирелгән ер участкаларынан башҡа урында мал көтөү;\nҡондоҙҙар йәшәгән райондарҙа балыҡ тотоу;\nйылғалар, шишмәләр һәм һыу ятҡылыҡтарының һыу ситенән 50 метр арауыҡта ер һөрөү;\n15 июлдән алда бесән сабыу;\nтупраҡҡа минераль ашламалар индереү, ҡоротҡостар, үҫемлек сирҙәре һәм ҡый үләндәренә ҡаршы ағыулы химикаттар ҡулланыу;\nдөйөм ҡулланылыштағы юлдарҙан ситтә теләһә ниндәй төрҙәге механик транспорт, ат егелгән арба хәрәкәте, шулай уҡ граждандарҙың хайуандарҙы тотоу ҡорамалы, ҡорал тотоп эт менән йөрөүе;\nйәнлектәрҙең һәм ҡоштарҙың һанын көйләү һәм фәнни маҡсаттарҙа билдәләнелгән тәртиптә бирелгән махсус рөхсәттәр нигеҙендә генә атыу йәки тотоуҙан тыш йәнлектәргә һәм ҡоштарға бөтә төр һунар. Һунарҙың алымдары һәм ысулдары ҡурсыулыҡ режимына тап килергә тейеш;\nгидромелиоратив һәм ирригацион эштәр, геология-эҙләү тикшеренеүҙәре, файҙалы ҡаҙылмаларҙы эшкәртеү, шул иҫәптән, ҡыҙыҡһынған ойошмалар менән килешмәй тороп, карьерҙарҙан ҡом-ҡырсын ҡатнашмаһын алыу;\nтөҙөлөш, шулай уҡ коллектив баҡсасылыҡ өсөн ер участкалары биреү;\nҡыҙыҡһынған ойошмалар менән килешмәйенсә биналар һәм ҡоролмалар, юлдар һәм торба үткәргестәр, элемтә, электр тапшырыуы һәм башҡа коммуникация линияларын үткәреү;\nял итеү урындары, турист туҡталыштары, лагерҙар һәм халыҡтың башҡа төрлө ял итеү формалары;\nҡурсыулыҡ етәкселеге менән килешмәйенсә тәбиғәт комплекстарын һәм компоненттарын һаҡлауға, тергеҙеүгә ҡамасаулаусы теләһә ниндәй хужалыҡ эшмәкәорлеге алып барыу.\nhttps://ba.wikipedia.org/w/index.php?title=Ишембай_ҡурсыулығы&oldid=806981 ҡабул ителгән\nБыл бит һуңғы тапҡыр 10:45 11 май 2018 үҙгәртелгән.


Батшалар ризығы – Салауат ерендә » Башҡортостан гәзите | Газета Башкортостан на башкирском языке\nБашҡортостан гәзите » Эй ултыра балыҡсы... » Батшалар ризығы – Салауат ерендә\nТәбиғәттең һәр миҙгелендә лә әйтеп аңлатҡыһыҙ хозур был яҡтар. Әле ҡарағай, шыршы ағастары йәйҙең йәшел төҫөн һаҡларға теләгәндәй йәм-йәшел ултырһа, ҡайындар һап-һары төҫкә мансылған. Армыт-армыт тауҙар, ҡаялар ҡосағынан бормаланып-бормаланып Йүрүҙән йылғаһы аға. Юҡҡамы ни милли батырыбыҙ Салауат Юлаев, халыҡ шағиры Рәми Ғарипов тыуған төйәгенең гүзәллеген маҡтап шиғырҙар яҙған! Ошолар хаҡында уйланым был төбәккә аяҡ баҫҡас.\nРайон үҙәгенән егерме километр самаһы алыҫлыҡта Ҡыҙырбаҡ ауылы. Бөгөн бында бер нисә ғаилә генә йәшәй. Ауылдан бер саҡрым самаһы ситтә төбәктә беренселәрҙән булып асылған “Ләзә” фермер хужалығы биләмәһендәбеҙ. Дөрөҫ, бында әлегә эш башланып ҡына тора. Сәйәхәт итергә, ҡаялар, тауҙар ҡыҙырырға яратҡан Эдуард Шәрәфетдинов менән Марат Миңлебаев та сираттағы сәфәрендә тап ошо яҡтарға килеп юлыға. Кескәй генә Ләзә шишмәһендә бағыр балығы йәшәүен белгәс, егеттәрҙең күңелендә тап ошонда уларҙы үрсетеү буйынса эш башлау хыялы бөрөләнә. Дәртле дуҫтарҙың ниәтен район хакимиәте башлығы Марс Кашапов хуплап ҡаршы ала, ярҙам ҡулы һуҙа, сөнки төньяҡ-көнсығыш төбәктең иҡтисади-социаль үҫешен тәьмин итеү йәһәтенән тиҙләтелгән комплекслы программала ла туризмды үҫтереү – төп йүнәлештәрҙең береһе. Нимә генә тимә, район туризм баҙарында көнәркәшлеккә эйә булырҙай төп факторҙарға бай. Хоҙай бында ял итеү, сәләмәтлекте нығытыу өсөн тәбиғи шарттарҙы йәлләмәгән. Һәр мәмерйә үҙе тарих һөйләй. Шифаханалар, мәҙәни һәм тарихи ҡомартҡылар, спорт, дауалау-һауыҡтырыу кеүек туризмды үҫтереү өсөн үҙенсәлекле урындар етерлек. Экологик йәһәттән уңайлы булыуына ла күп төбәктәр көнләшерлек. Тирә-яҡты зарарлаған предприятиелар юҡ тиерлек. Икенсенән, бындай сәйәхәт маршруттары урындағы халыҡҡа аҡса эшләргә мөмкинлек бирәсәк. Рәсәйҙәге беренселәрҙән булып асылған “Янғантау” геопаркы ла күп нәмә тураһында һөйләй.\nБалыҡ фермаһы тәбиғәттең үҙенсәлекле урынында урынлашҡан. Сылтыр-сылтыр ағып ятҡан Ләзә шишмәһе – үҙе бер мөғжизә.\n– Йылға тау аҫтындағы ҙур ҡойонан башлана, – тип һөйләй Эдуард. – Ҡышын ул сатлама һыуыҡтарҙа ла туңмай. Юлында бихисап кескәй сығанаҡтар ҡушыла. Был тирәлә сәнәғәт үҙәктәренең булмауы, ауылдарҙың алыҫ урынлашыуы менән үҙенең тәбиғилеген һаҡлап ҡалған ул. Шуға ла бында йылға бәрҙеләре лә йәшәй.\nКүптән түгел генә был шөғөлгә тотонһалар ҙа, балыҡ хужалығының тәүге төҙөлөш эштәрен тамамлай егеттәр. Ләзә йылғаһына улаҡтар ҡуйып, балыҡ үрсетеү өсөн өс һыу ятҡылығы әҙерләгәндәр. Апрель айында Пермь крайынан алып ҡайтҡан ике төрлө 10 мең дана селбәрә бөгөн сауҙа кәштәләренә сығарырлыҡ булып өлгөргән. Екатеринбург, Өфө халҡы бөгөн бында үрсетелгән балыҡты ҙур теләк менән һатып ала. Ләзә йылғаһының химик составы ла, температураһы ла, кислородҡа мул булыуы ла бағрыны үрсетеү өсөн уңайлы. Егеттәр өс йылда ферманы булдырыу өсөн киткән сығымды ҡаплатырға, бының өсөн йылына 30 тонна ҡыйбатлы балыҡ етештерергә ниәтләй. Әлегә өс кешегә хеҙмәт урыны булдырылған.\nӘлбиттә, эш яңы башланып тора, мәшәҡәт күп. Яҙын-йәйен биләмәне төҙөкләндереп, туҡталҡалар, ял итеүселәр өсөн мангалдар ҡуйғандар. Киләсәктә туристар өсөн йорттар, мунсалар төҙөп ҡуйырға ла хыялдары бар.\nБағрыны әүәлдән батшалар балығы тип йөрөткәндәр. Ғәжәп тәмле булғанға күрә лә унан һәр ваҡыт юғары ҡатлам вәкилдәре өсөн ашап туйғыһыҙ ризыҡтар әҙерләгәндәр. Йәнә бағры наҙлы, үтә таҙа һыу сығанаҡтарында йәшәй алыуы менән үҙенсәлекле. Уны бер тапҡыр ҡулға алһаң, кисерә алмай, йылғаға ҡабат ебәрһәң дә, һәләк була.\nЕгеттәр балыҡтарҙы экологик йәһәттән таҙа ем менән туҡландыра. Махсус яһалған баҫманан уларҙың ярыша-ярыша тигәндәй ем ашауын күҙәтеү – үҙе бер мәрәкә. Бағрылар етеҙ һәм һиҙгер шул.\n– Күрәһегеҙме, балыҡтар емде сәғәт уғына ҡаршы хәрәкәт буйынса ашай, Европала – сәғәт теле буйынса, – тип беҙҙе ғәжәпләндерҙе Эдуард.\nЯңы ғына эш башлауҙарына ҡарамаҫтан, был төбәк ял итергә, балыҡ тоторға әүәҫ кешеләрҙең яратҡан урынына әүерелгән. Йәйен Өфөнән, республиканан ғына түгел, Ырымбур, Екатеринбург, Пермь ҡалаларынан туристар, сәйәхәтселәр килеп, был яҡтың матурлығы менән һоҡланған. Берәүҙәр үҙҙәре балыҡ тотоп, тәү тапҡыр бағры балығының тәмен татыһа, икенселәр был яҡтың хозурлығынан күңеленә ял ала.\nҘур хыялдар менән йәшәй егеттәр. Киләһе йылдарҙа Яңы Ҡаратаулы ауылы эргәһендә лә экоферма төҙөргә иҫәп тоталар. Шулай Йүрүҙәндә бәрҙе балығын үрсетергә маҡсат ҡуялар.\nБатшалар балығының Салауат төбәгендә лә батша булырына шик юҡ.


ММА- көслөләр һәм етеҙҙәр спорты | ГТРК «Башкортостан» — Новости Уфы и РБ\n11 февраля 2020 — 20:55 ГТРК «Башкортостан»\nӨфөлә Ҡатнаш алыш буйынса үҫмерҙәр һәм ир-егеттәр араһында республика чемпионаты һәм беренселеге үтте. Бөйөк Еңеүҙең 75 йыллығына арналған чемпионатта республиканың 17 спорт клубынан 170-кә яҡын спортсы катнашты. Айнур Ибраһимов – “Алдар” спорт клубының иң өмөтлө спортсыларының береһе. Алышты лайыҡлы үткәреү-һәр спортсының төп бурысы, ти егет. Был юлы уңыш Айнур яҡлы булмаһа ла, төшөнкөлөккә бирелмәй, киреһенсә, үҙ хаталарын аңлап, улар өҫтөндә етди эшләргә кәрәк, ти йәш спортсы. Республиканың төрлө төбәктәренән 17 спорт клубы һәм 170 яҡын спортсы.\nДинамо спорт комплексы Ҡатнаш алыш бәйгеһе буйынса үҫмерҙәрҙе һәм ир-егеттәрҙе республика Чемпионаты һәм беренселегенә йыйҙы. ММА - сағыштырмаса йәш спорт төрө. Ул тиҫтәләгән алыш техникаһын, йүнәлештәрен үҙ эсенә ала.3 минутлыҡ ҡына алыш. Әммә күпме көс, таһыллыҡ һәм ныҡышмалылыҡ талап итә ул спортсынан. Бәйгелә һәр ҡатнашыусы үҙе теләгән техника буйынса көрәшә. Әммә улар ҡатнаш алышта ҡулланыла торған бөтә төр алымдарҙы ла яҡшы белергә тейеш. Башҡортостанда был спорт төрө Федерацияһы 5 йыл эшләп килә. Беренсе бәйгелә 23 егет ҡатнашты, тип хәтерләй ойошма етәксеһе Руслан Зарипов. Хәҙер республика буйынса ҡатнаш алышты үҙ итеүселәр һаны 3 меңдән аша. Шуныһы ҡыуандыра, Рәсәй кимәлендәге ярыштарҙа ла иң күп ҡатнашыусылар Башҡортостандан килгән спортсылар. Халыҡта әле булһа ММА – ул бер ниндәй ҡәғиҙәләрһеҙ алыш, тигән хаталы фекер йөрөй.\nЫсынында иһә, был спорт төрөнөң ҡәғиҙәләре бихисап. Улар даими рәүештә яңыртылып, тулыланып тора. Тренерҙарҙың әйтеүенсә, ҡатнаш алышта тәү сиратта физик әҙерлек түгел, бәйгесенең алыш тактикаһы өҫтөнлөктө ала. Был бәйгелә йәш егеттәр һәм ирҙәр менән бер рәттән, тәүге тапҡыр рәсми рәүештә ҡыҙҙар ҙа көс һынашты. Чемпионат һәм беренселек йомғаҡтары буйынса, дөйөм команда зачетында 12-нән 17 йәшкә тиклемгеләр араһында беренселекте Өфөнөң ММА академияһы спорт клубы яуланы. 18 йәште уҙғандар араһында ла Өфөнөң ММА үҙәге беренсе урынға сыҡты. Ярыш һөҙөмтәләре буйынса, беренсе урын яулаусы спортсылар март һәм май айҙарында Пенза, Балахна ҡалаларында уҙасаҡ Волга буйы федераль округы чемпионаты, Рәсәй беренселегендә Башҡортостан данын яҡлау хоҡуғын алды.


Луҡман сүрәһе - Wikisource\n← 30. Әр-Рум (Румиҙар) Ҡөрьән\nавтор Мөхәммәт пәйғәмбәр 32. Әс-Сәждәһ (Сәждә) →\n31.Лоҡман (Лоҡман) сүрәһе\n1. Әлиф. Ләм. Мим. (2) Бына был аяттар хикмәт тулы Ҡөръәндең аяттарыҙыр. (3) Изгелек ҡылһындар тип, тура юлға баҫһындар өсөн, (Аллаһтың) рәхмәт(е) булараҡ (индерелде). (4) Улар (мөьминдәр) намаҙ уҡыйҙар, зәкәт бирәләр, Әхирәт көнөнә ысын күңелдән инаналар. (5) Бына шундай әҙәмдәр Раббы күрһәткән тура юлдан йөрөйҙәр һәм (язаларҙан) ҡотолоп, Сәғдәткә ирешерҙәр.\n6. Бәндәләр араһында шундайҙары ла бар: бер нәмә лә белмәгән баштары менән кешеләрҙе Аллаһ диненән ситкә алып китергә маташып, ул динде мыҫҡыл итер өсөн, уйҙырма-буш һүҙҙәр (яҙылған китаптарҙы һатып алып) һөйләүсе күпме әҙәмдәр бар. Бына шундайҙарҙы, әлбиттә, рисуай ҡылыусы язалар көтә.\n7. Уларға аяттарыбыҙҙы уҡый башлаһаң, ишетмәмешкә һалышалар, әйтерһең дә, ҡолаҡтарында һаңғыраулыҡ бар һәм улар танау сөйөрөп, тәкәббер рәүештә китеп баралар. Бына һин шундайҙарҙы хәтәр ғазап тотасағы тураһында һөйләп «ҡыуандыр».\n8. Иманлыларға һәм изгелек ҡылғандарға — йәннәт баҡсалары. (9) Улар шунда мәңге ҡаласаҡ. Был — Аллаһтың хәҡиҡи вәғәҙәһе. Аллаһ — ҡөҙрәт һәм хикмәт эйәһе.\n10. Ул (Аллаһ) һеҙгә күренеп тороусы күктәрҙе терәкһеҙ (торорлоҡ) итеп яралтты. Һеҙ сайҡалмаһын өсөн, Ерҙе ҡаты-ныҡ бағаналар (тауҙар) менән терәтте, һәр бер йәнленән нисә төрлө тоҡомдар үрсетте. Беҙ Күктән ямғыр яуҙырҙыҡ, тупраҡта һәр енестән гүзәл үҫемлектәр етештерҙек.\n(Ошо аятта ғәләмдәрҙең сере асыла. Терәкһеҙ күктәр, Ерҙе ғарасатлы ҡалтыраныуҙарҙан тотоп тороусы тауҙар, ғәләмдең гравитацион тартыу көстәре, үҙәктән ҡыуыу, үҙәккә тартылыу ҡеүәттәре, тауҙарҙың тамыры, ысындан да, Ерҙең үҙәгенә ҡәҙәр һуҙылғанлыҡтары, шуның арҡаһында Ер өҫтөндәге хәтәр хәрәкәтләнеүҙәрҙе тыйып тороуҙары Ҡөръән ингән заманнарҙан күп уаҡыттар уҙғас ҡына, ысын фәнни асыштар менән раҫлана килде.\n11. Бына, быларҙың бөтөнөһө лә Аллаһ яралтҡан ысынбарлыҡ. Унан башҡаларҙың (боттарҙың, һындарҙың) нимә яралтҡандарын Беҙгә күрһәтегеҙ, зинһар. Эйе, ул изгелекһеҙҙәрҙең тура юлдан яҙғанлығы көн кеүек асыҡ.\n12. Хаҡтыр, Беҙ Лоҡманға, Аллаһҡа шөкөр ит, тип хикмәт (асыҡ зиһен) бирҙек. Шөкөр иткән кеше үҙе өсөн шөкөр итер. Шөкөр итмәгән кеше — шөкөр итмәһен: Аллаһ уның шөкөрөнә мохтаж түгел. Аллаһ һәр төрлө маҡтауға лайыҡ.\n13. Бер ваҡыт Лоҡман улына өгөт бирә икән:\n— Улым, Һин Аллаһтан башҡа (уйҙырма) Илаһҡа табынма. Күп Илаһтарға табыныуҙан да ҙур гөнаһ юҡ!\n14. Беҙ кешегә: ата-әсәңә изгелекле бул, тип васыят иттек. Әсәһе уны ниндәй ҡыйынлыҡтар менән ҡарынында йөрөтә. Ике йыл буйы һөтөнән айырмайынса имеҙеп үҫтерә. Тик, иң башта Миңә, унан һуң ата-әсәгә шөкөр ит, тип васыят иттек. Ҡайтарылыш бары тик Миңә генә булыр.\n15. Әгәр ҙә (атаң-әсәң) һиңә мәғлүм булмаған берәй нәмәне Миңә тиң күреп, һине шуға (инанырға) ирекһеҙләһә — уларға буйһонма. Ләкин донъяла уларға изгелекле бул. Миңә итәғәт иткәндәр менән бер юлда бул. Ахырҙа ҡайтарылышығыҙ бары тик Минең тарафҡа булыр. Шул ваҡытта (Ҡиәмәттә) Мин һеҙгә (донъялағы) ҡылмыштарығыҙ тураһында иҫкәртермен.\n16. — Әй, улым, — тине Лоҡман. — (Изгелекме ул, яманлыкҡмы) ҡылмышың хәрдәл (гәрчич) бөртөгө хәтле генә булып, ул да тау ҡаяһына йәки күктәргә йәки ер аҫтына йәшерелгән булһа ла, Аллаһ (Ҡиәмәттә) уны һинең ҡаршыңа сығарып ҡуйыр. Хаҡтыр, Аллаһ иң нескә-йәшерен эштәрҙе лә күреп-белеп тора, Ул бар нәмәнән дә хәбәрҙар.\n17. — Балам, намаҙыңды уҡы, (башҡаларҙы) изгелеккә өндә, яманлыҡтарҙан уаз кисергә саҡыр, башыңа килгәнгә (бәләләргә) сабыр ит. Хаҡтыр, былар Аллаһ фарыз ҡылған, рух ныҡлығы талап ителә торған нәмәләрҙер.\n18. — Тәкәберләнеп, кешеләрҙән йөҙ сөйөрмә. Донъяла маһайып, танау сөйөрөп йөрөмә. Аллаһ тәкәбберҙәрҙе, үҙен генә яратыусыларҙы, маҡтансыҡтарҙы яратмаҫ. (19)—Ер йөҙөндә сабыр-һалмаҡ бул, тауыш күтәреп һөйләшмә. Шуны онотма, донъялағы иң йәмһеҙ тауыш — ишәк тауышы.\n20. Аллаһ күктәрҙә һәм Ерҙә булған һәр нәмәне һеҙ файҙаланһын өсөн бирҙе, йәшерен һәм өҫтә ятҡан ниғмәттәрҙе һеҙгә мал итте. Шуны һеҙ аңламайһығыҙмы ни? Шуға ла ҡарамаҫтан, белемһеҙ кешеләр араһында дәлилһеҙ һәм ҡулдарында фекер яҡтылығы биреүсе Китабы булмаған көйөнсә, Аллаһ хаҡында тартышыусылар бар.\n22. Изгелек ҡылғандар араһында үҙен тамам Аллаһҡа бағышлаған кешенең, хаҡтыр, ышаныслы терәге булыр. Бөтөн эштәрҙең ахыры Аллаһҡа барып тоташа.\n23. (Рәсүлем) инҡар иткәндең инҡары һине хафаға һалмаһын. Улар барыбер Беҙҙең тарафҡа ҡайта. Бына шул ваҡытта Беҙ уларҙың (донъялағы) ҡылмыштары тураһында иҫкәртербеҙ. Аллаһ (кешеләрнҙең) күңелендә нимәләр булғанды бик яҡшы белеп тора. (24) Беҙ уларға (фани донъяла рәхәт сигәргә) ирек ҡуйырбыҙ, ахырҙа үҙҙәрен ауыр ғазаптарға дусар итербеҙ. (25) Хаҡтыр, уларҙан:\n— Шулай булғас, Аллаһты маҡтағыҙ, әлхәмдүлилләһ — тип әйт. Ләкин был уларҙың күбеһенең башына килмәй. (26) Күктәрҙәге, Ерҙәге бөтөн барлыҡ — һәммәһе лә Аллаһтыҡыҙыр. Шик юҡтыр, Аллаһ ул (бер нимәгә лә) мохтаж түгел һәм маҡтауға лайыҡ.\n27. Ер йөҙөндәге бөтөн ағастар ҙа ҡәләмгә әүерелеп, (донъялағы барлыҡ) диңгеҙ-океандарҙың һыуы ете тапҡыр артып, яҙыу ҡараһына әйләнһә лә, Аллаһтың һүҙҙәрен яҙып бөтөрөп булмаҫ ине. Шик юҡ, Аллаһ — бөйөк һәм хикмәт эйәһе.\n28. (Ий, әҙәмдәр) һеҙҙе юҡтан бар итеү һәм (үлтереп) яңынан терелтеү — Уның өсөн бер кешене бар итеп, яңынан терелтеү кеүек анһат (еңел) эш. Хаҡтыр, Аллаһ һәр нәмәне белеп, күреп тора.\n29. Күрмәйһеңме ни, Аллаһ төндө көнгә һәм көндө төнгә керетеп аралаштыра. Ҡояшты, Айҙы үҙ тәртибенсә йөрөтә. Быларҙың һәр береһе (Аллаһ тарафынан) билгеләнгән бер ваҡытҡа ҡәҙәр шул тәртиптә хәрәкәт итәсәк. Һәм Аллаһ ҡылмыштарығыҙҙан мотлаҡ хәбәрҙар. (30) Сөнки: Аллаһ — Хәҡиҡәттең Үҙелер. Унан башҡаға табынғандарығыҙҙың барыһы ла, һис шикһеҙ, ялғандыр. Иң олуғ, иң бөйөк — Аллаһтыр.\n31. Күрмәйһеңме, Аллаһ Үҙенең бар икәнен күрһәтер өсөн, рәхмәте менән диңгеҙҙәге кәмәләрҙе йөҙҙөрә. Шик юҡ, (кәферҙәр ҡыйырһытыуына, Аллаһ ебәргән ауыр һынауҙарға түҙеп) сабыр итеүселәр һәм шөкөр итеүселәр өсөн был эштәрҙә ғибрәттәр бар.\n32. Тау ҡәҙәр тулҡындар улар өҫтөнә ябырылғанда, улар ихлас мосолман кеүек, Аллаһҡа ялбара башлайҙар. Аллаһ уларҙы ҡотҡарып, ҡоро ергә сығарып баҫтырғас, уларҙың ҡайһы берҙәре (Аллаһҡа) ышаныр-ышанмаҫ ҡала бирә. Ләкин беҙҙең аяттарыбыҙҙы бары тик шөкөрһөҙ хыянатсылар ғына инҡар итә.\n33. Әй, кешеләр, Раббығыҙға ҡаршылыҡ ҡылыуҙан ҡурҡығыҙ. Атаның — балаһына, баланың атаһына ярҙам итә алмаясаҡ Көндән ҡурҡығыҙ. Шуны белеп тороғоҙ, Аллаһ әйткән һүҙ, һис шикһеҙ, тормошҡа ашасаҡ. Зинһар, һаҡ булығыҙ, донъя тормошона алданмағыҙ, ул бер алдаусы ғына. Һәм хәтәр ялғансы шайтан (Аллаһ барыбер һеҙҙе ғәфү итәсәк, тип) аҙҙырмаһын.\n34. Ҡиәмәт Сәғәтенең ҡасан һуғасағын бары тик Аллаһ ҡына белә. Ямғырҙы Ул яуҙыра. Әсә ҡарынында нимә барлығын Аллаһ белә. Иртәгә нимә ҡыласағын һис кем белмәй. Кеше үҙенең ҡайҙа үләсәген белмәй. Шик юҡтыр, Аллаһ бөтөнөһөн белеп тора. Ул барыһынан да хәбәрҙар.\nRetrieved from "https://wikisource.org/w/index.php?title=Луҡман_сүрәһе&oldid=557160"


Хәбәрҙәр: Брюсселдә Рәсәй- ЕС саммиты башлана.\nБрюсселдә Рәсәй- ЕС саммиты башлана.\nРәсәй президенты Владимир Путин Брюсселгә 30-сы Рәсәй-ЕС саммитына килде. Кесаҙна кис ул Европа советы рәйесе Херман ван Ромпей һәм Еврокомиссия рәйесе Жозе Мануэл Бароззу менән киске аш табыны янында осрашты.\nСаммиттың рәсми өлөшө йомаға тәғәйенләнгән. Энергетик хеҙмәттәшлек һәм халыҡ- ара проблематика һөйләшеүҙәрҙең төп темаһы булып тора.\nСаммитта ҡатнашыусыларҙың бер- береһенә үпкәләре әҙер. Евроберләшмә Рәсәйҙәге демократия һәм кеше хоҡуҡтары торошона ризаһыҙлыҡ белдерә, Pussy Riot өҫтөнән суд процесын һәм оппозицияны эҙәрлекләүҙе тәнҡитләй.\nРәсәй яғы иһә Балтик буйы хөкүмәттәрендә әҙселекте тәшкил иткән рус телле халыҡтың хоҡуҡтары боҙолоуын, был илдәрҙә нацистарҙы герой дәрәжәһенә күтәреүҙе тәнҡитләй. Шулай уҡ Еврокомиссияның монополияға ҡаршы“Газпрома”ға ҡарата тикшереү эше асыуҙарын да урап үтмәйәсәктәр. Евроберләшмә Рәсәй нефть гиганты Үҙәк һәм Көнсығыш Европа баҙарында конкуренцияға кәртә ҡуя тип шикләнә.\nПрезидент Путин Рәсәй һәм ЕС араһында визаһыҙ режимға күсеү хаҡында һөйләшергә лә ниәтләй. Мәскәү 2014 йылда Сочиҙа үтәсәк Олимпия уйындарына ҡәҙәр был тормошҡа ашыр, тип өмөтләнә. Әммә, аналитиктарҙың фекере буйынса, рәсәйлеләр өсөн визаны бөтөрөү мәсьәләһен хәл итеүҙе Брюссель баҫым яһау сараһы сифатында оҙаҡҡа һуҙасаҡ.\nКиләһе Рәсәй- ЕС саммиты Санкт- Петербургта 3-4 июндә буласаҡ.


Шишмә ауыл Советы (Дүртөйлө районы) — Башҡорт Википедияһы\nШишмә ауыл Советы (Дүртөйлө районы)\nШишмә ауыл Советы — Дүртөйлө районы составындағы 2008 йылда бөтөрөлгән административ-территориаль берәмек һәм ауыл биләмәһе (муниципаль берәмек тибы). Почта индексы — 452328. ОКАТО коды — 80224852000. Исмаил ауыл Советы ауыл биләмәһе менән берләштерелә.\nШишмә ауылы— административ үҙәк, Етембәк, Һикәлекүл ауылдары\nИсмаил ауылында административ үҙәге менән, «Исмаил» атамаһын һаҡлап, Исмаил һәм Шишмә ауыл Советтарын берләштерергә.\nШишмә ауыл Советының Етембәк, Шишмә, Һикәлекүл ауылдарын Исмаил ауыл Советы составына индерергә.\nИсмаил ауыл Советының сиктәрен тәҡдим ителгән схема картаһына ярашлы раҫларға.\nИҫәп мәғлүмәттәренән Шишмә ауыл Советын алып ташларға\n2008 йылға Илеш районы, Исмаил ауыл Советы муниципаль берәмеге менән сиктәш («Башҡортостан Республикаһында муниципаль берәмектәрҙең административ үҙәктәре, сиктәре һәм статусы тураһында» 2004 йылдың 17 декабрендәге 126-з һанлы Законы»).\nhttps://ba.wikipedia.org/w/index.php?title=Шишмә_ауыл_Советы_(Дүртөйлө_районы)&oldid=842695 ҡабул ителгән\nБыл бит һуңғы тапҡыр 10:49 26 октябрь 2018 үҙгәртелгән.


Башҡорт дәүләт педуниверситеты БДИ-ға әҙерләнергә бушлай ярҙам итәсәк // Йәмғиәт | новости башинформ.рф\nБашҡорт дәүләт педуниверситеты БДИ-ға әҙерләнергә бушлай ярҙам итәсәк\n18:26, 19 марта 2014 Йәмғиәт\n29 мартта, Асыҡ ишектәр көнөндә, М. Аҡмулла исемендәге Башҡорт дәүләт педагогия университеты әҙәбиәт буйынса Берҙәм дәүләт имтиханына әҙерлек буйынса бушлай уҡыуҙар уҙғара. Консультацияны рус әҙәбиәте кафедраһы ойоштора.\n11-се синыф уҡыусылары менән тәжрибәле методистар – вуз эксперттары эшләйәсәк. Уҡыуҙар Өфө ҡалаһы, Октябрь революцияһы урамы, 3а адресы буйынса университеттың 3 корпусында, 213-се бүлмәлә (14-18 сәғәттәрҙә) уҙасаҡ. Заявкалар электрон почта (kafedralit@gmail.com) йәки (347) 273-38-81 телефоны буйынса ҡабул ителә, тип аңлаттылар юғары уҡыу йортоноң матбуғат хеҙмәтендә.


Башҡортостан менән Германия ауыл хужалығы өлкәһендә хеҙмәттәшлек итергә ниәтләй // Иҡтисад | новости башинформ.рф\nБашҡортостан менән Германия ауыл хужалығы өлкәһендә хеҙмәттәшлек итергә ниәтләй\n13:07, 10 сентября 2012 Иҡтисад\nБашҡортостанда эш визиты менән немец ауыл хужалығы йәмғиәтенең (DLG) генераль директоры Рихард Грандке булып китте.\nСит ил ҡунағы «Алексеевка», «Рощинский» совхоздарында, «Артемида» яуаплылығы сикләнгән йәмғиәтендә булды, тип хәбәр иттеләр БР Ауыл хужалығы министрлығының матбуғат хеҙмәтенән. Шулай уҡ ул республикала ауыл хужалығы өлкәһендә белем биреү системаһы менән танышты. Башҡорт дәүләт аграр университетының беренсе проректоры Марс Фархшатов уҡыу йортонда тормошҡа ашырылған проекттар тураһында һөйләне. 127 йыллыҡ тәжрибәһе булған немец ауыл хужалығы йәмғиәте менән хеҙмәттәшлек итеү Башҡортостандың ауыл хужалығы өсөн белгестәр әҙерләүгә үҙ өлөшөн индерер ине, тип билдәләнде осрашыуҙа. Рихард Грандке, үҙ сиратында, бергә эшләргә әҙер булыуын белдерҙе һәм Башҡортостандан да өйрәнәһе нәмәләрҙең күп булыуын билдәләне.\nРеспубликаның Ауыл хужалығы министрлығында Германия ҡунағы БР Хөкүмәте Премьер-министры урынбаҫары – төбәктең ауыл хужалығы министры Эрнст Исаев менән тармаҡҡа яңы технологиялар индереү мөминлектәрен тикшерҙе.\nРихард Грандке Агротехнологиялар инновация үҙәген асыуҙа, урындағы ауыл хужалығы тауарҙарын етештереүселәр өсөн семинарҙар үткәреүҙә һәм башҡа мәсьәләләрҙә республикаға ярҙам итергә әҙер булыуын белдерҙе.\nРәсәйҙең Бөтә донъя сауҙа ойошмаһына инеү шарттарында Башҡортостан агросәнәғәте өсөн немец ауыл хужалығы йәмғиәтенең тәжрибәһе үтә мөһим. Коммерцияға ҡарамаған был ойошмала 24 мең ағза иҫәпләнә. Фәнни-техник прогресҡа булышлыҡ итеү һәм уны үҫтереү, эксперттар менән тәжрибә уртаҡлашыу, махсус күргәҙмәләр ойоштороу, техниканы һынап ҡарау йәһәтенән аграр һәм аҙыҡ-түлек тармаҡтарында әлеге йәмғиәт алдынғыларҙан һанала.\nТеги: ауыл хужалығы,визиттар


Их, ҡымыҙы, ҡымыҙы, был ҡымыҙға ни етә\nКүгәрсен районында халҡыбыҙҙың боронғо эсемлеген әҙерләүсе оҫталар йыйыны үтте. Башҡортостандың төрлө төбәктәрендәге ҡымыҙ бешеү рецепттары бер урында тупланды.\nКүгәрсен районының Дауыт-Ҡайып ауылы эргәһендәге аҡланда республиканың алдынғы йылҡысылыҡ хужалыҡтары, фермерҙар, хатта шәхси ихатаһында йылҡы малын көтөүселәр йыйылды. Конкурстың төп маҡсаты ҡымыҙ бешеү оҫталарын бергә туплау.\nСейәле, баланлы, еләкле ҡымыҙҙы Баймаҡ районынан Иҫәновтар алып килгән. Милли эсемлек тәмен улар боронғо рецепттар буйынса Башҡортостанда үҫкән емеш-еләк һәм үләндәр менән байытып әҙерләй.\nУмартасылыҡ һәм апитерапия буйынса ғилми тикшеренеү институты иһә баһалама ағзалары иғтибарына оҙаҡ йылдар барған фәнни эҙләнеүҙәргә нигеҙләнгән яңы эсемлек - баллы ҡымыҙҙы тәҡдим итте. Татлы алтын, милли эсемлектең һаҡлау ваҡытын оҙайта тигән фекерҙә институт етәксеһе Әмир Ишемғолов.\nҠымыҙ бешеү оҫталары ярышы менән бер рәттән йылҡы көтөүселәре көс һынашты. Өйөрҙө дөрөҫ туплау, сыбыртҡы кеүек мал көтөү ҡоралдары менән файҙаланыу оҫталығы ла баһаланды.\nКонкурста ҡатнашыусылар шулай уҡ Тәүәкән ауыл хужалығы предприятиеһының алдынғы тәжрибәһе менән дә яҡындан танышты. Йылҡысылыҡ фермаһында улар заманса ҡорамалдар ярҙамында ҡымыҙ бешеү алымын үҙләштерҙе.


Сибайҙа йәштәр өсөн вакансиялар йәрминкәһе үтә // Йәмғиәт | новости башинформ.рф\nСибайҙа йәштәр өсөн вакансиялар йәрминкәһе үтә\n16:36, 20 апреля 2010 Йәмғиәт\nXIX «Йәштәргә эш!» республика йәштәр акцияһы сиктәрендә 21 апрелдә Сибайҙа вакансиялар йәрминкәһе үтәсәк, уның дауамында йәштәр эш табыуға мөмкинлек аласаҡ. Бындай саралар йәштәр араһында электән ҙур һорау менән файҙалана, сөнки йәрминкәгә килеүселәр эш биреүселәргә туранан-тура мөрәжәғәт итә ала. Эш урынына дәғүә итеүселәр эш урыны ғына түгел, үҙҙәрен ҡәнәғәтләндергән эш хаҡын да һайлай ала. Бынан тыш, һөнәр һайлау, хәҙерге заман шарттарында карьера планын төҙөү менән бәйле һорауҙар буйынса психолог – һөнәри консультанттарҙан мәғлүмәт алырға, эш эҙләү алымдарын һәм үҙеңде эш биреүселәргә күрһәтеү, тәҡдим итеү юлдарын өйрәнеүгә мөмкинлек булдырыла. Шулай уҡ теләге булғандарға юристар ҙа квалификациялы ярҙам күрһәтәсәк.\nБыл акцияны Сибай хакимиәтендәге йәштәр эштәре буйынса комитет ярҙамында Республика йәштәрҙе эш менән тәьмин итеүгә булышлыҡ итеү үҙәге ойоштора.


Башҡортостан нәшриәтселәре Халыҡ-ара китап форумында ҡатнашты // Мәҙәниәт | новости башинформ.рф\nБашҡортостан нәшриәтселәре Халыҡ-ара китап форумында ҡатнашты\n10:24, 5 июня 2013 Мәҙәниәт\n«Китап» нәшриәте 30 майҙан 1 июнгә тиклем Пермдә үткән Китап йәрминкәһендә ҡатнашты. Китап форумында үҙәк һәм төбәк нәшриәттәре, китап магазиндары, журнал һәм гәзит редакциялары, китап продукцияһын күмәртәләп һәм ваҡлап һатыусыларҙың рус телендәге китаптары тәҡдим ителде, тип хәбәр иттеләр «Китап» нәшриәтенән.\nРус теле нигеҙендә гуманитар хеҙмәттәшлекте нығытыу, мәҙәниәт, мәғариф һәм нәшриәт өлкәләрендә төбәк-ара хеҙмәттәшлекте үҫтереү сараның төп маҡсаттары булып торҙо.\nКүргәҙмә «Европа менән Азия араһында рус теле» халыҡ-ара гуманитар форумы сиктәрендә ойошторолдо. Унда федераль һәм төбәк власть органдары вәкилдәре, дипломаттар, гуманитар хеҙмәттәшлек өлкәһендәге эксперттар, мәҙәниәт хеҙмәткәрҙәре, яҙыусылар, рус теле уҡытыусылары, китапхана хеҙмәткәрҙәре ҡатнашты.\nКүргәҙмә йомғаҡтары буйынса «Китап» нәшриәте дипломға лайыҡ булды.\nТеги: «китап» нәшриәте,китәп йәрминкәһе


Өфө 10-20 йылдан нисек булыр?\nБаш ҡалала «UrbanБайрам» ҡала төҙөлөшө форумы дауам итә. Быйыл ул «Кеше масштабындағы стратегия» тип атала. Республика, Рәсәй һәм Италия эксперттары, архитекторҙар фекер алышыуында баш ҡаланың социаль-иҡтисади, территориаль яҡтан үҫеш юлдары ҡарала. Форум 22 авгусҡа тиклем дауам итә, уның эшмәкәрлеге нигеҙендә Өфөнөң стратегик үҫеш генераль планы төҙөләсәк.\nҺуңғы халыҡ иҫәбен алыу һөҙөмтәләренә ҡарағанда, Өфөлә миллион 71 меңдән ашыу кеше йәшәй. Был - Рәсәйҙең миллионлы ҡалалар исемлегендә ун беренсе урын тигән һүҙ. Һуңғы йылдарҙа тыуымдың артыуы күҙәтелә. Баш ҡаланың Октябрь районы кеше иң күп йәшәгән урын булһа, Дим биҫтәһендә мегаполистың ни бары 6 процент самаһы халҡы көн итә. Кәңәшмәлә киләсәктә ошондай тигеҙһеҙлектәрҙе бөтөрөү, заманса инфраструктуралы биҫтәләр төҙөү иҫәбенә ҡаланы киңәйтеү һәм башҡа мәсьәләләр тикшерелә.\nАнтон Финогенов, «Урбаника» территориаль планлаштырыу институты директоры: «Баҫыуҙа 10-15 ҡатлы йорттар төҙөүҙән Европа илдәре, Төньяҡ Америка 30-40 йыл элек үк баш тартты. Был юҡҡа түгел, улар энергия сарыф итеү, ресурстар йәлеп итеү яғынан күп сығымдар талап итә. Беҙ бөгөн уртаса ҡатлы йорттар төҙөү хаҡында һүҙ йөрөтәбеҙ, улар социаль, экологик яҡтан отошло, төҙөгәндә яңы технологиялар ҡулланып буласаҡ».\nӨфөнөң үҫеше буйынса проекттар, тәҡдимдәр байтаҡ. Ҡаланың үҙәк өлөшөн йәйелдереү, шулай уҡ ҡала яны майҙандарын һөҙөмтәле файҙаланыу, ял итеү урындарын булдырыу күҙ уңында тотола. Форум сиктәрендә Инорс биҫтәһендәге «Халыҡ паркы» концепцияһы ҡараласаҡ. Ул урындағы халыҡтың теләктәрен һәм фекерҙәрен иҫәпкә алып эшләнгән. Өфөнөң төрлө нөктәһенән кәрәкле урынға барып етеү өсөн автомобиль тығындары ҙур уңайһыҙлыҡтар тыуҙыра. Киләсәк ҡалаһын заманса йәмәғәт транспортынан башҡа күҙ алдына килтереп булмай.\nКонстантин Трофименко, мегаполистарҙың транспорт проблемаларын өйрәнеү үҙәге хеҙмәткәре: «Миллионлы ҡаланы күҙ уңында тотҡанда, ул, әлбиттә, метро булырға тейеш. Беҙҙең осраҡта - тиҙ йөрөшлө трамвай. Метро сәғәтенә 50 мең кешене йөрөтөү ҡеүәтенә эйә булһа, тиҙ йөрөшлө трамвай 10-20 мең менән сикләнә. Әммә уны сафҡа индереү тиҙерәк һәм һәр яҡлап та уңайлы булырға тейеш».